text:
Epereli 22-28
1 KORINICA 14-16
Sere 22 kei na Masu
iTekivu ni iVakamacala (Me kua ni sivia na 3 na miniti)
IYAU MAI NA VOSA NI KALOU
“Me ‘ka Kece ga na Kalou Vei Ira na Tamata Kece’”: (10 min.)
1Ko 15:24, 25—Na Matanitu vakaMesaia ena vakarusai ira kece na meca ni Kalou (w98 1/7 21 ¶10)
1Ko 15:26—Ena vakamalumalumutaki o mate (kr 237 ¶21)
1Ko 15:27, 28—Ena solia lesu o Jisu na veiliutaki ni Matanitu ni Kalou vei Jiova (w12 15/9 12 ¶17)
-
Vakekeli ena Vosa ni Kalou: (8 min.)
1Ko 14:34, 35—E vakatabuya na yapositolo o Paula mera vosa na yalewa? (w12 1/9 9, kato)
1Ko 15:53—Na cava na ibalebale ni tawamate kei na tawavuca? (it-1 1197-1198)
Na cava o vulica me baleti Jiova ena wili iVolatabu ni macawa qo?
Na cava eso tale na iyau vakayalo o raica ena wili iVolatabu ni macawa qo?
-
Wili iVolatabu: (Me kua ni sivia na 4 na miniti) 1Ko 14:20-40 (th lesoni 10)
GUMATUA ENA CAKACAKA VAKAITALATALA
Vidio ni iMatai ni Veisikovi Lesu: (5 min.) Me saravi qai veivosakitaki na vidio.
iMatai ni Veisikovi Lesu: (Me kua ni sivia na 3 na miniti) Vakayagataka na vakatutu ni veivosaki. (th lesoni 3)
iMatai ni Veisikovi Lesu: (Me kua ni sivia na 5 na miniti) Tekivu ni o vakayagataka na vakatutu ni veivosaki. Tukuna (kua ni saravi) na vidio Vuna Mo Vulica Kina na iVolatabu qai veivosakitaka. (th lesoni 9)
NODA BULA VAKARISITO
Veika e Gadrevi ena iVavakoso: (15 min.)
Vuli iVolatabu ni iVavakoso: (30 min.) jy wase 63
Railesuvi na ka e vulici qai vakamacalataka vakalekaleka na ka ena vulici ena macawa tarava (3 min.)
Sere 103 kei na Masu


c: text/html

text:
“O Cei e to ena Yasa i Jiova?”
“Moni rerevaki Jiova na nomuni Kalou, moni qaravi koya, moni kabiti koya.”—VKRU. 10:20.
1, 2. (a) Na cava e ka vakayalomatua kina meda to vei Jiova? (b) Cava ena veivosakitaki tiko ena ulutaga qo?
E KA vakayalomatua meda kabiti Jiova. Sega tale ni dua e kaukaua, vuku qai dauloloma me vaka na noda Kalou! Macala ga nida na via to vua! (Same 96:4-6) Ia eso na dauveiqaravi ni Kalou era lomalomarua ena gauna e vinakati kina mera to vei Jiova.
2 Eda na dikeva tiko ena ulutaga qo na nodra ivakaraitaki eso era kaya nira to vei Jiova, ia e vakacudrui koya na ka era cakava. Ena uqeti keda na ka eda vulica ena italanoa qori meda yalodina tiko ga vei Jiova.
DIKEVA NA LOMADA O JIOVA
3. Na cava e vakaliuliu kina o Jiova me vukei Keni? Cava e tukuna vua?
3 Dikeva mada na ivakaraitaki i Keni. A tusanaka ni sega ni sokaloutaka e dua tale na kalou, o Jiova duadua ga. Toso na gauna, e sega ni vakadonuya o Jiova na nona sokalou. A bucina tiko o Keni na itovo ca e lomana. (1 Joni 3:12) A vakaliuliu o Jiova me tukuna vua: “Ke o veisau mo caka vinaka, o na ciqomi tale, se vakacava? Ia ke o sega ni veisau mo caka vinaka, sa toka e katuba na ivalavala ca me rawai iko, ia vakaevei o na lewai koya?” (Vkte. 4:6, 7) E vaka ga me tukuna tiko vua o Jiova, “Ke o veivutuni mo to e yasaqu, au na qai tiko e yasamu.”
4. A rawa ni to vei Jiova o Keni, ia na cava e qai cakava?
4 Ena vakadonui Keni wale ga o Jiova ke veisautaka na nona rai. Ia e sega ni muria o Keni na ivakasala. Na rai cala kei na nona nanumi koya ga e lai cakava kina na ka tawadodonu. (Jeme. 1:14, 15) Ni se itabagone o Keni, a rairai sega ni bau tadra ni na saqati Jiova. Ni toso na gauna, a cakava sara ga na kena veibasai—e saqata na Kalou qai labati tacina!
5. Na rai cava ena sega ni vakadonui keda kina o Jiova?
5 Me vakataki Keni, e rawa ni muria tiko e dua na lotu vaKarisito na sala cala qai tukuna tale tiko ga ni sokaloutaki Jiova. (Juta 11) Kena ivakaraitaki, e rawa ni bucina se tatadrataka tiko na itovo vakasisila, kocokoco, se cata na tacina lotu vaKarisito. (1 Joni 2:15-17; 3:15) Na rai qori e rawa ni lai tini ena caka cala, ena gauna vata ya ena rairai gugumatua tiko ena cakacaka vakaitalatala qai sega ni calata na soqoni. De dua era na sega ni kila e levu na ka eda dau vakasamataka se na ka eda cakava, ia e raica o Jiova na ka kece, e kila vinaka ke sega ni vu mai lomada noda to vua.—Wilika Jeremaia 17:9, 10.
6. Nida to vei Jiova, ena vukei keda vakacava meda ‘lewa’ vinaka noda malumalumu?
6 Ena yasana adua, e dauvosovoso o Jiova. Ke dua e muria na sala me yawaka na Kalou, e vakamasuti koya o Jiova: “Moni lesu mai vei au, au na lesu yani vei kemuni.” (Mala. 3:7) Vakabibi ke da saga tiko meda valuta noda malumalumu, ni vinakata o Jiova meda cata na veika ca. (Aisea 55:7) Ke da cakava qori, ena to e yasada me vakacegui keda qai vakaukauataki keda vakayalo me rawa nida ‘lewa’ vinaka na noda malumalumu.—Vkte. 4:7.
“KUA NI VAKAISINI KEMUNI”
7. Na cava sa sega ni vakadonui Solomoni kina o Jiova?
7 Eda rawa ni vuli vakalevu ena ka e cakava o Tui Solomoni. Ni se gone, e dau qara na veidusimaki i Jiova. A mani solia vakalevu vua o Jiova na vuku qai lesi koya me tara na valenisoro vakatubuqoroqoro e Jerusalemi. Toso na gauna, sa sega ni vakadonui koya o Jiova. (1 Tui 3:12; 11:1, 2) Na Lawa ni Kalou e vakaroti ira na Tui mera kua ni ‘taura e levu na watidra, ni na gole tani kina na lomadra.’ (Vkru. 17:17) A beca o Solomoni na lawa qori, e 700 kina na watina. E kauti ira tale ga mai e 300 na yalewa me watina lalai. (1 Tui 11:3) Levu vei ira qori era sega ni Isireli, era sokaloutaka na kalou lasu. Kena ibalebale, e beca tale ga o Solomoni na lawa ni Kalou ni vakawatitaki ira na yalewa vulagi.—Vkru. 7:3, 4.
8. E vakacava sara mada na levu ni ka ca e cakava o Solomoni?
8 Ni vakawalena tiko vakalalai o Solomoni na ka e vinakata o Jiova, e lai tini cakava kina na cala levu. E tara o Solomoni e rua na icabocabonisoro, dua me baleti Asetoreci na kalou yalewa kei na dua tale na kalou lasu o Kimosi. E tomani ira na watina ena sokalou lasu. E tara na icabocabonisoro ena veivanua cecere donui Jerusalemi, na vanua a tara kina na valenisoro i Jiova! (1 Tui 11:5-8; 2 Tui 23:13) De dua a nanuma o Solomoni ke vakacaboisoro tiko ga ena valenisoro, ena raibaleta o Jiova na veika ca e cakava.
9. Na cava na revurevu ni talaidredre i Solomoni?
9 Ia e sega ni dau raibaleta o Jiova na caka cala. E tukuni ena iVolatabu: “E cudruvi Solomoni vakalevu o Jiova ni sa gole tani na lomana vei Jiova . . . , o koya e rairai vakarua vua, e vakasalataki koya ena ka qo, oya me kua ni muria eso tale na kalou. Ia e sega ni muria na ka e vakaroti koya kina o Jiova.” Cava e qai yaco? E sega ni tokoni koya tale na Kalou. Ena tawase na matanitu o Isireli ni sa veiliutaki na kawa i Solomoni, ena levu tale ga na leqa era na sotava ena veitabagauna tarava.—1 Tui 11:9-13.
10. Na cava e rawa ni vakaleqa na noda veiwekani vinaka kei Jiova?
10 Me vaka ga a yaco vei Solomoni, ena vakaleqa noda bula vakayalo na noda vakailala kei ira na sega ni kila se doka na ivakatagedegede i Jiova. Era wili kina na tacida ena ivavakoso era rairai malumu tu vakayalo. Era okati tale ga kina na wekada era sega ni qaravi Jiova, ira eda tiko veitikivi, cakacaka se vuli vata. Ke ra sega ni doka vakalevu na ivakatagedegede i Jiova o ira na noda ilala, toso na gauna era na vakaleqa vakadua na noda veiwekani vinaka kei Jiova.
11. Eda na kila vakacava ke dua e sega ni ilala vinaka?
11 Wilika 1 Korinica 15:33. Levu nikua e vinaka nodra itovo, eso mada ga e taudaku era sega ni dau valavala vakasisila. Ke va qori na nomu ilala, vakacava o vakadeitaka nira itokani vinaka? Mo taroga se na yaga vakacava nomu veiwekani kei Jiova na nomu ilala qori. Vakacava ena vakavolekati iko vua na Kalou? O kila na ka e tiko e lomadra? Kena ivakaraitaki, era veitalanoataka ga vakalevu na ilavo, isulu kei na veika vovou, ka ni veivakamarautaki, iyaya vovou kei na so tale na veika vakayago? E laurai ena nodra ivosavosa nira dau vakalelewa se veiwali ca? E veivakasalataki o Jisu: “Ni na cavuta ga na gusumudou na ka e sinai tu e lomamudou.” (Maciu 12:34) Ke o siqema ni na vakaleqa nomu veiwekani vinaka kei Jiova nomu ilala, mo yavala totolo mo vakalailaitaka na gauna o dau maliwai ira kina se tinia sara ga.—Vkai. 13:20.
VINAKATA O JIOVA ME QARAVI DUADUA GA
12. (a) Na cava e vakamatatataka o Jiova vei ira na Isireli ni oti nodra biuti Ijipita? (b) Cava era kaya na Isireli ni vinakata o Jiova me qaravi duadua ga?
12 Eda vuli tale ga ena ka e yaco vei ira na Isireli ni oti nodra sereki mai Ijipita. Lako 19:16-19) Na ka e yaco qori e vakatakila kina vei ira na Isireli ni “vinakata me qaravi duadua ga.” E vakadeitaka vei ira ni na tokoni ira ke ra lomani koya, mera muria tale ga nona ivakaro. (Wilika Lako Yani 20:1-6.) E vaka ga me tukuna tiko vei ira nona tamata, “Ke oni vakaraitaka ni oni to vei au, au na to tale ga vei kemuni.” Na cava o na cakava ena ka e yalataka qori o Jiova? Macala ga nida na duavata kei ira na Isireli. Era “sauma . . . ena dua vata ga na domo: ‘Keimami sa yalorawarawa me keimami cakava na vosa kece e tukuna o Jiova.’” (Lako 24:3) Toso na gauna, e yaco e dua na ituvaki e vakatovolei kina nodra yalodina.Era soqoni e Ulu i Saineai. E via vakaraitaka o Jiova ni tiko sara ga kei ira. E mani basika vakacakamana na o vavaku. E vakavuna o Jiova na kurukuru, veitibiyaki ni liva, kei na rorogo e vaka na rogo levu ni domo ni davui. (
13. Na ituvaki cava e vakatovolei kina nodra yalodina na Isireli?
13 Era rerevaka na Isireli na o vavaku butobuto, na veitibiyaki ni liva kei na so tale na ivakatakilakila vakatubuqoroqoro ni Kalou. Era mani kerei Mosese me veivosaki ga kei Jiova e Ulu i Saineai me qai vakadewataka vei ira. E vakadonuya qori o Mosese. (Lako 20:18-21) Ni dede toka mai na ulunivanua, e vaka mera veilecayaki na Isireli ni sega ni tiko nodra iliuliu nuitaki. Era dau nuidei ni tiko o Mosese, ena levu ni nodra lomaleqa era kaya vei Eroni: “Cakava e dua na neimami kalou me liutaki keimami, ni keimami sega ni kila se cava sa manati koya na Mosese qo, na tagane e liutaki keimami tani mai na vanua o Ijipita.”—Lako 32:1, 2.
14. Na cava era nanuma cala na Isireli, cava e qai cakava o Jiova?
14 Era kila vinaka na Isireli ni cala bibi vei Jiova na qaravi matakau. (Lako 20:3-5) Ia qo era sa sokaloutaka tiko na luvenibulumakau koula! Era nanuma na Isireli nira se to tiko ga vei Jiova. A vakatoka mada ga o Eroni na nodra sokaloutaka na luvenibulumakau me “soqo vei Jiova”! Ia vakacava mada o Jiova? E kila nira sega ni yalodina vua. E kaya sara vei Mosese me baleti ira nira “vakadukadukalitaki ira” qai “totolo wale ga nodra lako tani mai na sala [e] vakarota mera muria.” Ena nona “cudru waqawaqa,” e nanuma o Jiova me sa vakarusai ira kece na lewe ni matanitu vou o Isireli e se qai tauyavu.—Lako 32:5-10.
15, 16. Erau vakaraitaka vakacava o Mosese kei Eroni ni rau to vei Jiova? (Raica na imatai ni iyaloyalo.)
15 Sa qai vakasamataka o Jiova me kua ni vakarusai ira na Isireli. Ni Kalou dauveivosoti, e soli tale na gauna mera vakaraitaka kina na dausokalou yalodina nira to vua. (Lako 32:14) A raica vinaka tu o Mosese na nodra sega ni lewai ira vinaka na lewenivanua, era kaikaila, lagasere ra qai dadanisi ena yasa ni matakau, e mani qaqiraka na luvenibulumakau koula me pauta. E kaya sara: “O cei e to ena yasa i Jiova? Lako mai vei au!” Era ‘gole sara yani na Livai kece’ vei Mosese.—Lako 32:17-20, 26.
16 A vakaitavi o Eroni ena buli ni matakau, ia e veivutuni qai muri ira na Livai mera to vei Jiova. Era sega wale ga ni to vei Jiova, era tawasei ira sara ga mai vei ira na daucaka ca. E vakatulewa vakayalomatua qori; nira vakamatei ena siga ya e vica vata na udolu nira qaravi matakau. O ira na to Lako 32:27-29.vei Jiova e yalataki nira na vakalougatataki.—
17. Na cava eda vulica ena ka e tukuna o Paula me baleta na luvenibulumakau koula?
17 E vakamacalataka tale ga na yapositolo o Paula na luvenibulumakau koula ni kaya: ‘Meda vuli ena veika e yaco ya, meda kua kina ni ucui ira ena nodra qaravi matakau. Na nodra ivakaraitaki e volai me ivakasala vei keda eda bula donuya na icavacava ni veika vakavuravura. O koya e nanuma ni sa tudei tu, me qarauna me kua ni bale.’ (1 Kor. 10:6, 7, 11, 12) Me vaka ga e vakamacalataka o Paula, eso na lotu vaKarisito dina e rawa nira caka cala. Nira rawai ena veitemaki, era na rairai nanuma ni se vakadonui ira tiko ga o Jiova. Ke tukuna mada ga e dua ni via to vei Jiova se tusanaka ni yalodina vua na Kalou, e sega ni kena ibalebale qori ni na vakadonui koya o Jiova.—1 Kor. 10:1-5.
18. Na cava e rawa ni vakavuna meda yawaki Jiova, na leqa cava e rawa ni lai tini kina?
18 Era lomaleqa na Isireli ni rui dede o Mosese e Ulu i Saineai, nikua tale ga e rawa nira lomaleqa na lotu vaKarisito ni sa rui bera na siga ni veilewai i Jiova kei na yaco mai ni vuravura vou. Ena rairai nanumi ni na yaco na veika totoka qori ena dua na gauna se bera mai, se rui dredre me vakabauti ni na yaco. Ia ke sega ni qarauni na rai qori, e rawa nida vakaliuca kina na veika vakayago, sega ni loma ni Kalou. Toso na gauna, eda na yawaki Jiova qai cakava eso na ivalavala eda sega vakadua ni bau tadra.
19. Na ka dina cava meda kua ni guilecava, na vuna?
19 Meda kua vakadua ni guilecava ni vinakata o Jiova meda talairawarawa mai vu ni lomada, da qai qaravi koya duadua ga. (Lako 20:5) Ke dua e vakawalena na sokalou vei Jiova, sa cakava tiko na loma i Setani, ena tini ga ina leqa. E uqeti keda kina o Paula: “Oni sega ni gunu rawa ena bilo nei Jiova kei na nodra bilo na timoni, oni sega ni kana rawa ena ‘teveli nei Jiova’ kei na nodra teveli na timoni.”—1 Kor. 10:21.
KABITI JIOVA TIKO GA!
20. Ena vukei keda vakacava o Jiova nida butucala?
20 Dua na ka eratou tautauvata kina na italanoa kei Keni, Solomoni, kei ira na Isireli ena Ulu i Saineai. A rawa nira ‘veivutuni mera veisau.’ (Caka. 3:19) E dauvosovoso o Jiova nida butucala. Kena ivakaraitaki, a vosoti Eroni. Nikua tale ga, e dau veivakasalataki o Jiova ni vakayagataka na italanoa vakaivolatabu, ivola vakaivolatabu se nodra ivakasala vakayalololoma na tacida. Nida muria qori, eda nuidei ni na lomani keda na Kalou.
21. Ni vakatovolei noda yalodina vei Jiova, na cava meda nakita dei?
21 E tiko na inaki ni nona loloma soli wale o Jiova. (2 Kor. 6:1) Qori e rawa kina nida “biuta na ka kece e sega ni salavata kei na loma ni Kalou kei na gagadre ca vakavuravura.” (Wilika Taito 2:11-14.) Nida se bula tiko ena “vuravura qo,” eda na sotava eso na ituvaki ena vakatovolei kina noda qaravi Jiova duadua ga. Meda tu vakarau mada ga e veigauna meda to vua, ni dodonu ga meda “Rerevaki Jiova na [noda] Kalou, [meda] qaravi koya, [meda] kabiti koya”!—Vkru. 10:20.

robotstxt: allowed

filter: keep


text:
Matanitu Cokovata o Amerika
Na Matanitu Cokovata o Amerika, e dua na vanua e okati kina e 50 na kena ikarua, e lima na ivakarau ni lewai koya e yasana, kei na veika tale eso. Ena 3.8 millioni na maile, e a ikatolu tiko ni vuravura se na ikava ni matanitu levu o Amerika mai na vanua taucoko ka vakalailai lalai mai na vanua taucoko o Iurope ka tiko kina e sivia e 327 millioni na tamata. Na Turaga e Washington, D.C, kei na siti levu duadua e New York Siti. E vuqa na matanitu e tiko mai na vualiku kei Amerika kei Mexico. Oqo e dua na matanitu sa tauyavutaki tu vakalevu, ena veika cecere duadua ni vuravura mai na ga GDP kei na ikarua ni vanua levu duadua e PPP, me baleta na kena e rauta ni dua na vulatolu ni vuravura raraba GDP. Na Amerika sa ikoya na vakacuruma levu duadua ni vuravura kei na ikarua ni vakavanuatani levu ni iyaya, ena kena yaga. O ira na kena iwiliwili e 4 na% ni vuravura taucoko, ia e taura tu o Amerika na ika 31% ni iyau levu e vuravura, na kena wasei na iyau levu duadua e tiko ena dua na vanua.


text:
NA VALE NI VAKATAWA (ITABATABA E VULICI) June 2019
E tiko ena itabataba qo na ulutaga me vulici ena Okosita 5–Seviteba 1, 2019
“Qarauna de Dua e Tagavi Kemuni Bulabula”!
E kenadau o Setani ena veivakacalai. E saga vakacava me rawai keda meda talaidredre vei Jiova?
Mo Talaraka na Nanuma Cala e Sabaya na Vuku ni Kalou!
E dau lewa na noda vakasama kei na noda itovo na noda isususu, ivakarau vakavanua kei na ivakatagedegede ni vuli. Eda na talaraka vakacava na “veika sa vakawakana tu” ena noda vakasama?
Mo Nuitaki Jiova ni o Lomabibi
Nida lomabibi vakalevu se lomabibi vakadede, ena rawa ni vakamalumalumutaki keda, vakayalolailaitaki keda tale ga. Levu na ka eda vulica ena nona vukei ira na nona tamata o Jiova ena gauna sa oti nira lomabibi.
Meda Vukei Ira na Lomabibi
Eratou qaravi Jiova ena yalodina o Loti, Jope, kei Neomai, ia eratou lomabibi tale ga. Na cava eda vulica vei ratou?
Qarauna na Baca Nei Setani
Na iyaloyalo vakasisila e dua na baca e rawai ira e levu. Eda na vorata vakacava na itovo dukadukali qo?
Wiliki Rawa e Dua na iVolavivigi Makawa
ENA 1970, era raica na daukelikeli e dua na ivolavivigi e Ein Gedi, Isireli. E mani vakayagataki e dua na misini e dau kopitaka na ivola me wilika rawa. Na cava e laurai?


text:
O ‘Via Veiqaravi’?
DUA na ka na veilecayaki nei Fernando * ni rau kerea na qase ni nona ivavakoso me ratou veivosaki mada. Ni dau veisiko oti na ivakatawa ni tabacakacaka, eratou na vakamacalataka vua na qase na ka me vakavinakataka me rawa ni qarava kina eso tale na itavi ena ivavakoso. E nanuma o Fernando ni sa na sega tu ga ni lesi me qase ni sa balavu tale ga nona wawa. Ia se qai veisiko oti ga na ivakatawa ni tabacakacaka. Na itukutuku cava eratou na tukuna vua?
E vakarorogo toka o Fernando ni vakamacala e dua vei rau. E cavuta na 1 Timoci 3:1 qai kaya ni ratou sa taura na qase na ivola ni sa vakadonui me sa dua na qase ni vavakoso. E kurabui qai taroga, “Na cava?” E tokaruataka tale vua na tacida, e laurai sara ga e matana na marau. Ni kacivaki ena ivavakoso ni sa qase o Fernando, dua na ka nodra marau na mataveitacini.
Vakacava e cala nida via veiqaravi ena ivavakoso? Sega. E vakamacalataki ena 1 Timoci 3:1, “ke dua e via qarava na itavi vakaivakatawa, e sa vinakata tiko na cakacaka vinaka.” Era muria gona e levu na tagane lotu vaKarisito na vosa veiuqeti qori, era saga mera toso vakayalo mera qarava eso tale na itavi ena ivavakoso. Era vakila na kena yaga na tamata ni Kalou nikua nira tu ena ivavakoso e udolu na qase matua kei na dauveiqaravi. Na tubu ni ivavakoso nikua sa qai vinakati ga kina vakalevu na tacida tagane mera veiqaravi. Mera vakayacora vakacava qo? Vakacava e dodonu mera leqataka na vuna era sega ni lesi kina mera qase ni ivavakoso, me vakataki Fernando?
NA CAVA NA IBALEBALE NI ‘VEIQARAVI’?
Na vu vaKirisi ni ‘veiqaravi’ oya na gagadre kei na igu e soli me tauci kina e dua na ka. O na lai vakasamataka nona sasaga e dua me tauca na vuanikau dreu mai vuna. Qo e sega ni noda via kocova yani meda “qarava na itavi vakaivakatawa.” Na vuna? Nona sauva e dua na isausau qo, e dodonu me qarava kina “na cakacaka vinaka,” sega ni vaqara itutu.
E tiko ena 1 Timoci 3:2-7 kei na Taito 1:5-9 na ivakatagedegede e gadrevi ena cakacaka vinaka qo. Rogoca mada na ka e tukuna o Raymond, e sa dede nona veiqaravi vaqase, me baleta na ivakatagedegede qori: “Au raica ni bibi duadua ga na kequ ituvaki vakayalo. E yaga na ka o tukuna kei na ka o vakavulica, ia e bibi sara mo kua ni beitaki ena dua na ka, mo lewai iko vinaka, mo yalomatua, kua ni yakusurasura nomu bula, dau veikauaitaki, mo yalorawarawa tale ga.”
Na tacida e guta dina me veiqaravi ena vakaraitaka ena nona veimaliwai na ivakatagedegede vakaivolatabu e gadrevi. Ena saga me kua ni beitaki ena dua na ka, sega ni daulawaki se dukadukali nona ivalavala. Ena lewai koya vinaka, yalomatua, sega ni yakusurasura nona bula qai yalorawarawa. Koya gona, era na nuitaka na tacina ni na rawa me liutaki ira qai walia nodra leqa. Ena vakayaloqaqataki ira vakalevu na itabagone kei ira na ka vou ke dau veikauaitaki. Ena veivakacegui, ena vukei ira na itabaqase kei ira na tauvimate ke dau vinakata na ka dodonu. Io, e saga me bucina na itovo kece qori ena vukudra na tacina, sega ni nona via vaqara itutu. *
Era marau na qase mera veivakasalataki mera veivakayaloqaqataki tale ga, ia na bulataki ni ivakatagedegede vakaivolatabu ena vakatau vei koya e via veiqaravi. E tukuna o Henry, e dua sa dede nona veiqaravi vaqase: “Ke o via veiqaravi, cakacaka vakaukaua mo rawata na kena ivakatagedegede.” E vakamacalataka tale ga o koya na Dauvunau 9:10, e kaya: “‘Na ka kece e cakava na ligamu mo qarava ena nomu igu taucoko.’ Solia nomu vinaka taucoko ena itavi eratou lesia na qase. Marautaka na itavi kece e lesi vei iko ena ivavakoso, na tataviraki mada ga. Lakolako sa na laurai na ivakarau ni nomu cakacaka kei na sasaga.” Ke o vinakata mo dua na qase, mo cakacaka vagumatua mo nuitaki tale ga ena veibasoga kece ni nomu veiqaravi tabu. Me itakele ni nomu bula na yalomalumalumu, sega ni dokadoka.—Maciu 23:8-12.
CATA NA VAKASAMA KEI NA ITOVO CA
E rawa nira solimaka na tadolova tiko na itavi ena ivavakoso, se viavia lewa nodra vakatulewa na qase. So tale era na sega ni taleitaka nodra veivakasalataki na qase. Dodonu gona mera taroga, ‘Au via murilomaqu, seu via qarava ena yalomalumalumu na sipi i Jiova?’
Dua tale na ka me nanuma o koya e via veiqaravi vaqase, oya me “nodra ivakaraitaki ga na qelenisipi.” (1 Pita 5:1-3) Me kua ni tiko ena nona vakasama kei na nona itovo na lawaki. Ena vosota tiko ga ke se bera ni lesi me qase. Ni dua e qase e sega ni kena ibalebale ni sa uasivi, nida tamata ga. (Tiko 12:3; Same 106:32, 33) Ena rairai nanuma e dua ni ‘sega na ka me beitaki kina,’ ia eso era na raica rawa na nona malumalumu. (1 Kor. 4:4) Koya gona, ke ra vakasalataki iko vakayalololoma ena iVolatabu na qase, mo vakarorogo vinaka, kua ni cudru. Saga sara mo muria nodra ivakasala.
VAKACAVA KE SA BALAVU TALE NA WAWA?
Era wawa tale ga vakabalavu e levu na tacida mera qai lesi. De sa vica vata na yabaki nomu saga tiko mo “qarava na itavi vakaivakatawa.” Vakacava o sa vuturi? Ke va qori, rogoca tale mada na vosa uqeti vakalou qo: “Ni vakaberaberataki na ka sa nuitaki tiko sa dau oca kina na yaloda: Ia sa kau ni bula ni sa rawa tu na ka e domoni.”—Vkai. 13:12.
Ni sega ni rawati na ka e nuitaki, ena vakavuna ga na yalorarawa. Qori na ka e vakila o Eparama. A yalataka o Jiova ni na dua na luvena tagane ia e vica vata na yabaki nodrau wawa toka kei Sera, sega ga ni dua na luvedrau. (Vkte. 12:1-3, 7) Sa qai tagicaka o Eparama ni sa qase: ‘Kemuni Jiova na Turaga Cecere Duadua, na cava oni na solia vei au, niu se sega ga ni vakaluveni . . . Oni sega ni solia vei au e dua na kawa.’ E qai vakadeitaka vua o Jiova ni na yaco dina na veika e yalataka me baleta na luvena tagane. Ia ni oti tale e 14 na yabaki sa qai vakayacora na Kalou na nona yalayala.—Vkte. 15:2-4; 16:16; 21:5.
Vakacava e sega ni marautaka o Eparama na nona qaravi Jiova ena gauna e wawa voli kina? Sega. Sega vakadua ni vakatitiqataka na veika e yalataka o Jiova. E vakanamata tiko ga ina gauna ena vakayacori kina. E vola na yapositolo o Paula: “Ena nona vosota voli o Eparama, e qai yaco vua na vosa ni yalayala.” (Iper. 6:15) Sa qai vakalougatataka na tamata yalodina qo na Kalou Kaukaua Duadua ena sala e sega sara ga ni namaka. Na cava o rawa ni vulica vei Eparama?
Ke o se sega tiko ga ni veiqaravi vaqase ena gauna qo, mo nuitaki Jiova tiko ga se mani vakacava na balavu ni nomu wawa. Kua ni vakacauoca ena nomu veiqaravi. E tukuna o Warren, e dua na qase a vukea e levu mera toso vakayalo: “Ena taura na gauna me qai lesi e dua ena itavi vakaivakatawa. Ena qai laurai na ivakatagedegede e tiko vua ena veika e cakava kei na ivakarau ni nona qarava nona itavi. Eso era nanuma nira na qarava vinaka sara na itavi ke ra lesi ena itavi era vinakata. E cala na ivakarau ni rai qori, ena rawa tale ga nida kauaitaki keda kina vakasivia. Na ka vinaka duadua ga oya mo yalodina ni qaravi Jiova se vanua cava se taba ni veiqaravi cava o lesi kina.”
E wawa me tinivakacaca na yabaki e dua na tacida tagane qai lesi me qase. E vakamacalataka na veika e vulica ena Isikeli wase 1, e kaya: “E lewa o Jiova na totolo ni toso ni nona qiqi kei na nona isoqosoqo. E bibi gona meda muria na gauna i Jiova sega ni noda. Nida via veiqaravi vaqase meda kua ni nanumi keda vakasivia, se na ka eda vinakata meda cakava se ka eda na rawata kina. Na ka au vinakata ena rairai veibasai kei na ka e kila o Jiova ni ganiti au.”
Ke o via vakaitavi ena cakacaka vinaka mo dua na ivakatawa vaKarisito, solia nomu vinaka taucoko me marau tiko ga kina na ivavakoso. Ke rui berabera, mo tauri iko vakamalua, mo yalovosovoso. E kaya o Raymond: “E dau vakavu rarawa ke da nanamaki tale vakasivia. O ira na va ya era na sega ni marautaka nodra qaravi Jiova.” Mo gumatua ni bucina na vosota, na itovo e umani ena vua ni yalo tabu. Saga mo vakavinakataka nomu veika vakayalo ni o vulica na iVolatabu. Vakarabailevutaka tale ga nomu cakacaka vakaitalatala kei na nomu vakavulici ira na tataleitaki ena iVolatabu. Mo dau liutaki ratou nomu vuvale ena veika vakayalo kei na sokalou vakavuvale. Mo marau vata kei ira na tacimu vakayalo ena gauna ni veimaliwai. Ni o saga tiko nomu isausau, o na marautaka nomu qaravi Jiova ena gauna qo.
E dua na veivakalougatataki i Jiova na noda saga meda vakaitavi ena ivavakoso. E sega ni namaka o Jiova kei na nona isoqosoqo mera oca ra qai rarawa na qaravi koya. Na Kalou e dau tokoni ira qai vakalougatataki ira na gumatua ni qaravi koya ena inaki vinaka. E vakadinadinataki ni dau veivakalougatataki na Kalou, ‘e sega ni kuria ena ka rarawa.’—Vkai. 10:22.
Se mani vakacava na balavu ni noda sasaga meda veiqaravi, ena tiko ga na ka meda vakavinakataka ena noda qaravi Jiova. O na saga mo bucina na ivakatagedegede e gadrevi, o na solia nomu vinaka taucoko ena ivavakoso, ia o na sega ni vakawaleni ratou nomu vuvale. Ni o cakava qori ena sega ni guilecava o Jiova nomu sasaga mo qaravi koya. Mo marautaka mada ga nomu qaravi Jiova se itavi cava o lesi kina.
^ para. 2 Sa veisau na yaca ena ulutaga qo.
^ para. 8 Na ivakavuvuli e tiko ena ulutaga qo e baleti ira tale ga na vinakata mera dauveiqaravi ena ivavakoso. Na ivakatagedegede mera yacova e tiko ena 1 Timoci 3:8-10, 12, 13.


text:
WASE 12
Tukuna na Ka “e Vinaka Qai Veivakayaloqaqataki”
“Me kua ni lako mai gusumuni e dua na vosa vakasisila na vosa ga e vinaka qai veivakayaloqaqataki.”—EFESO 4:29.
1-3. (a) Na cava e dua na isolisoli i Jiova vei keda, e rawa ni vakayagataki cala vakacava? (b) Meda vakayagataka vakacava na isolisoli ni vosa ke da via tiko ga ena loloma ni Kalou?
KE VAKAWALENA e dua nomu itokani se wekamu voleka na iloloma o solia vua, cava o na nanuma me baleti koya? Kaya mada o lolomataka vua e dua na motoka, o qai kila e muri ni a draiva vakalialia ra qai mavoa kina eso. Sega ni vakabekataki ni o na rarawataka sara ga na ka e cakava.
2 Na noda rawa ni vosa vakamatata e isolisoli i Jiova, na iVurevure ni “iloloma vinaka kece kei na isolisoli uasivi kece.” (Jemesa 1:17) Na isolisoli ni vosa e vakaduiduitaki keda mai na manumanu, nida rawa ni tukuna noda nanuma da qai talaucaka na lomada vei ira eso tale. Ia me vaka ga na motoka, e rawa tale ga ni vakayagataki cala na isolisoli ni vosa. Ena rarawa o Jiova ke vakayagataki vakatani se vakararawataki ira tale eso!
3 Meda tiko ga ena loloma ni Kalou, e bibi meda vakayagataka na isolisoli ni vosa ena sala e vinakata o koya e solia. E vakamatatataka o Jiova na mataqali vosa e vakamarautaki koya. E volai ena nona Vosa: “Me kua ni lako mai gusumuni e dua na vosa vakasisila, na vosa ga e vinaka qai veivakayaloqaqataki ena kena gauna, me vinaka vei ira na rogoca.” (Efeso 4:29) Meda veivosakitaka mada na vuna meda qarauna kina noda vosa, na mataqali vosa meda cata, kei na sala eda rawa ni tukuna kina na vosa e “vinaka qai veivakayaloqaqataki.”
VUNA MEDA QARAUNA KINA NODA VOSA
4, 5. Eda kila vakacava ena so na vosa vakaibalebale ni vosa eda tauca e rawa ni veivakacegui se veivakaleqai?
4 Kena imatai, e rawa ni vakaleqai koya e rogoca. E kaya na Vosa Vakaibalebale 15:4: “Na yame lewai vinaka e kau ni bula, ia na vosagaga e vakavuyalolailai.” * Me vaka ga na wai e vakabulabulataka na kau malai, na vosa tale ga e rogo vinaka ena vakacegui ira na rogoca. Ia e veivakayalolailaitaki na yame dauveivakaisini. Koya gona, na vosa eda tauca e rawa ni vakararawataki ira se vakacegui ira eso tale.—Vosa Vakaibalebale 18:21.
5 E kaya e dua tale na vosa vakaibalebale me baleta na ka e rawa ni cakava na vosa: “Na vosa vakalialia e vaka na isua ni iseleiwau.” (Vosa Vakaibalebale 12:18) Na vosa e tau vakasabalia ni sega ni vakasamataki vinaka, e dau veivakararawataki qai vakaleqa na veimaliwai. A vakararawataki iko beka ena dua na gauna na vosa e vaka na isua ni seleiwau? Na vosa vakaibalebale vata qori e veivakauqeti ni kaya: “Na yamedra na vuku e veivakabulai.” Na vosa e tauca ena veinanumi o koya e vuku vakalou, e rawa ni vakaseavutaka na rarawa, vakavinakataka tale ga na veimaliwai. O sa bau vakadinadinataka na veivakacegui ni nona vosa vakayalovinaka e dua? (Wilika Vosa Vakaibalebale 16:24.) Eda na saga me kua ni veivakararawataki, ia me veivakacegui na ka eda tukuna baleta ni na tarai ira era rogoca.
E veivakacegui na vosa e rogo vinaka
6. Na cava e dredre kina meda lewa vinaka na yameda?
6 Se mani vakacava na noda sasaga, se dredre tiko ga meda lewa vinaka na yameda. iKarua ni vuna meda qarauna kina noda vosa: Eda ivalavala ca da qai sega ni uasivi, ena rawarawa sara meda vakayagataka vakatani na yameda. Eda dau tukuna na ka e tu e lomada, ia e ‘ca na malele ni loma ni tamata.’ (Vakatekivu 8:21; Luke 6:45) Sa rauta me dredre na lewai vinaka ni yameda. (Wilika Jemesa 3:2-4.) Dina ni na sega ni vinaka vakaoti, eda rawa ni vakavinakataka tiko ga na sala eda vakayagataka kina. Me vaka ga nona sasaga e dua me qalova cake na uciwai e kaukaua na kena kui, e vinakati tale ga meda saga tiko ga meda vorata na gagadre ni yagoda ivalavala ca ena vakayagataki vakatani ni yameda.
7, 8. Ena raica vakacava o Jiova na noda sokalou ke da sega ni lewa vinaka na vosa eda tauca?
7 iKatolu, nida na saumitaro kina vei Jiova. Na ka eda tukuna e rawa ni vakaleqa noda veimaliwai kei ira tale eso vaka kina noda veiwekani kei Jiova. E kaya na Jemesa 1:26: “Ke dua e nanuma ni sa qarava tiko na Kalou ena iqaraqaravi e vakadonuya o koya ia e sega ni lewa vinaka na yamena, e vakaisina tiko ga na lomana, e tawayaga tale ga nona lotu.” Eda sa veivosakitaka oti ena wase 11, ni dodonu me salavata kei na noda sokalou na ka eda tukuna. Ke da sega ni lewa vinaka na yameda se da dau cavuta na vosa gaga, ena ka wale vei Jiova noda sokalou. E bibi gona meda qarauna na ka eda kaya.—Jemesa 3:8-10.
8 Sa vakaraitaki vei keda eso na vuna vinaka meda kua ni vakayagataka kina vakatani na isolisoli ni vosa. Eda na veivosakitaka e liu na vosa me kua ni cavuta na lotu vaKarisito dina, qai tarava na vosa e veiuqeti.
VOSA E VEIBASURAKI
9, 10. (a) Na vosa vakacava sa ivakarau tu ni veivosaki e veisiga? (b) Na cava meda cata kina na vosa vakasisila? (Raica tale ga na ivakamacala e ra.)
9 Vosa vakasisila. Sa ivakarau tu ni veivosaki e veisiga na vosa dukadukali me vaka na veiru kei na vosa ca. Levu era dau vosa ca nira vakabibitaka na ka era kaya, se nira sega ni kila na vosa veiganiti mera vakayagataka. Era dau vakayagataka na dauvakalasalasa na vosa velavela qai veivagarogaroi mera vakadredrei kina na sarasara. Ia e sega ni lasa na vakayagataki ni vosa va ya. Rauta ni 2,000 na yabaki sa oti, a vakaroti ira mai Kolosa na yapositolo o Paula mera biuta laivi “na vosa vakasisila.” (Kolosa 3:8) A tukuna tale ga vei ira na lewe ni ivavakoso mai Efeso “me kua mada ga ni cavuti” ena kedra maliwa na lotu vaKarisito dina “na veiwali ca.”—Efeso 5:3, 4.
10 Na vosa vakasisila kei na veiwali ca e beci kina o Jiova kei ira era lomani koya. Eda na cata gona na vosa va qori nida lomani Jiova. A vola o Paula ni “ivalavala dukadukali” e dua na “vua ni itovo vakayago” qai okati kina na vosa vakasisila kei na veiwali ca. (Kalatia 5:19-21) Sega ni dodonu me vakawaleni qori. E rawa ni vakasivoi mai na ivavakoso o koya sa vakasalataki oti vakavica, ia e sega ni veivutuni, se cavuta tiko ga na vosa velavela, e torosobu qai dukadukali. *
11, 12. (a) Cava na kakase, gauna cava ena qai cala kina noda talanoataki ira eso tale? (b) Cava mera cata kina na dauveiqaravi i Jiova na vakaucaca?
11 Kakase, vakaucaca. E wili vakakase na italanoa sega na betena me baleti ira eso tale. Ia e ca beka noda dau talanoataki ira eso tale? Sega ni ca ke vinaka na ka e talanoataki, me vaka beka nodra se qai papitaiso eso se dua e vinakata me vakayaloqaqataki. Era dau veikauaitaki na lotu vaKarisito ena imatai ni senitiuri qai vinaka na ka era dau veitalanoataka kei ira na tacidra. (Efeso 6:21, 22; Kolosa 4:8, 9) Ia e ca na kakase ke vakatanitaki na itukutuku se talaucaki na ka vuni me baleti ira eso tale. E ca tale ga ke sa lai tini ena vakaucaca, e vakacacani kina na kena irogorogo e dua. Na vakaucaca e okati me “veibeitaki vakailasu . . . e vakarogorogocataki kina e dua.” Qori na ka era cakava na Farisi vei Jisu, era vakaucacataki koya mera vakacalai koya kina. (Maciu 9:32-34; 12:22-24) Na vakaucaca e dau vakavurea na veiba.—Vosa Vakaibalebale 26:20.
12 E sega ni raica vakamamada o Jiova na vakayagataki ni isolisoli ni vosa mera vakarogorogocataki kina eso tale se me vakavurea na veileti. E cati koya e “vakavuveiba vei ira na wekana.” (Vosa Vakaibalebale 6:16-19) Na vosa vaKirisi na di·aʹbo·los e vakadewataki me “dauvakaucaca,” na icavuti e vakayagataki vei Setani. E vakatokai me “Tevoro” ni a vakaucacataka na Kalou. (Vakatakila 12:9, 10) Ke da sega ni via wili vata kei na Tevoro, e bibi meda cata na mataqali vosa e kilai kina o koya. Ke kune ena ivavakoso na vakaucaca, ena basika na vua ni itovo vakayago me vaka na “duiyaloyalo” kei na “veisei.” (Kalatia 5:19-21) Ni o vakarau tukuna na ka me baleta e dua tale, e vinaka mo taroga: ‘E dina na itukutuku qo? E ka vakayalololoma beka meu talanoataka? E veiganiti se ka vakayalomatua meu tukuna vua e dua tale?’—Wilika 1 Cesalonaika 4:11.
13, 14. (a) Cava e dau yaco vei ira era vosavakacacataki? (b) Cava na veivakasewasewani, cava e rerevaki kina?
13 Vosavakacaca. Na vosa eda tauca e rawa ni veivakararawataki. Nida ivalavala ca, so na gauna eda na tukuna na ka eda dau veivutunitaka e muri. Ia na iVolatabu e vakaraitaka na mataqali vosa e sega ni dodonu me cavuti ena vuvale se ivavakoso vaKarisito. E vakasalataki ira na lotu vaKarisito o Paula: “Me kau tani vei kemuni na yaloca, na cudrucudru, na yalokatakata, na karakara, na vosavakacaca.” (Efeso 4:31) So tale era vakadewataka na “vosavakacaca” me “vosa ca,” “vosa e veivakamavoataki,” kei na “vosa gaga.” E rawa nira beci ira ga se ra nanuma nira tawayaga o ira era dau vosa vakacacataki, era kacivi ena so na yaca e veibeci ra qai vakalewai wasoma. E rawa tale ga ni vakaleqai ira na lalai na vosa mosimosi nira se gone ga ra qai dau veivakabauti.—Kolosa 3:21.
14 Na iVolatabu e vakacala na veivakasewasewani—nodra vakamadualaki eso tale ena vosa ca, vosa gaga, qai veibeci. E rerevaki sara ke sega ni muduka e dua nona vakayagataka na vosa va qori. Ke sa vukei wasoma na dauveivakasewasewani, ia e sega ni veisautaka nona ivalavala, ena vakasivoi mai na ivavakoso. Ena sega tale ga ni bula ena vuravura vou. (1 Korinica 5:11-13; 6:9, 10) Ke da dau cavuta na vosa e dukadukali, e lasu, qai tawaveinanumi eda na sega ni tiko ga ena loloma ni Kalou. Na vosa kece qori e dau veibasuraki.
VOSA E “VINAKA QAI VEIVAKAYALOQAQATAKI”
15. Na vosa vakacava e “vinaka qai veivakayaloqaqataki”?
15 Eda na vakayagataka vakacava na isolisoli ni vosa ena sala e vinakata o koya e solia? Na iVolatabu e veiuqeti meda cavuta “na vosa ga e vinaka qai veivakayaloqaqataki.” (Efeso 4:29) Ena marau o Jiova ke veivakayaloqaqataki, veiuqeti qai veivakacegui na ka eda tukuna. Me rawa qori, e bibi meda vakasamataka vinaka sara na ka eda tukuna. E sega ni kotora na iVolatabu e dua na kena lawa, sega tale ga ni volai kina na mataqali vosa e vakadonui se okati me “vosa vinaka.” (Taito 2:8) Ia me “vinaka qai veivakayaloqaqataki” na ka eda tukuna, meda nanuma tiko e tolu na tikina bibi e kilai kina na vosa e veiuqeti: E vinaka, e dina, qai tau ena yalovinaka. Meda veivosakitaka sara mada eso na ivakaraitaki ni vosa e veivakayaloqaqataki.—Raica na kato “ E Veivakayaloqaqataki na Vosa au Tauca?”
16, 17. (a) Cava meda dau veivakacaucautaki kina? (b) Eda rawa ni cakava vakacava qori ena ivavakoso? ena vuvale?
16 Veivakacaucautaki e vu mai lomada. Rau kila o Jiova kei Jisu ni bibi me tau na vosa ni veivakacaucautaki kei na veivakadonui. (Maciu 3:17; 25:19-23; Joni 1:47) E bibi tale ga vei keda na lotu vaKarisito meda dau veivakacaucautaki mai vu ni lomada. Cava na vuna? E kaya na Vosa Vakaibalebale 15:23: “Na vosa ena gauna donu e yaga dina!” E vinaka meda taroga: ‘E tarai au vakacava nona vakacaucautaki au e dua mai vu ni lomana? E vakamarautaki au qai vakayaloqaqataki au?’ Ni o vakacaucautaki e vakaraitaka ni o kauaitaki, e vinaka tale ga na ka o cakava. O na nuidei qai uqeti iko mo sasaga tale vagumatua. Ke o dau taleitaka mo vakacaucautaki, sega li ni dodonu mo dau veivakacaucautaki tale ga?—Wilika Maciu 7:12.
17 E bibi meda dau raica na ka era vinaka kina eso tale da qai vakacaucautaki ira. O na rairai rogoca ena soqoni vakaivavakoso e dua na ivunau totoka, se o kila e dua na gone e saga tiko me sauva nona isausau vakayalo, se dua na itabaqase e yalodina ena nona dau lakova na soqoni. Noda vakacaucautaki ira mai vu ni lomada ena tara sara ga na lomadra qai vakayaloqaqataki ira mera qaravi Jiova tiko ga. Ena vuvale, me rau dau vakavinavinaka rau qai veivakacaucautaki na veiwatini. (Vosa Vakaibalebale 31:10, 28) E bibi tale ga mera kila na gone nira kauaitaki ra qai mareqeti. Me vaka ga na yaga ni rarama ni siga kei na wai ina dua na kau, e bibi tale ga vei ira na gone na veivakacaucautaki kei na nodra kila ni vakadonui ira nodra itubutubu. Ra itubutubu, ni vakacaucautaki ira na luvemuni ena nodra itovo vinaka kei na nodra sasaga. Ena uqeti ira mera cakava tiko ga na ka e dodonu, era na yaloqaqa, ra qai nuidei.
18, 19. Cava meda dau veivakacegui kina da qai vakayalovinakataki ira na tacida? Eda na cakava vakacava?
18 Veivakayaloqaqataki kei na vosa vakayalovinaka. O Jiova e kauaitaki ira na “yalolailai” kei ira “na yalobibivoro.” (Aisea 57:15) Eda uqeti ena nona Vosa meda dau “veivakayaloqaqataki” da qai “vosa vakayalovinaka vei ira na yalolailai.” (1 Cesalonaika 5:11, 14) E marautaka tale ga na Kalou noda dau veivakayaloqaqataki kei na noda vosa vakayalovinaka vei ira na tacida era bikai tu ena rarawa.
19 Na cava o rawa ni kaya mo vakayaloqaqataka kina e dua na lotu vaKarisito e yalolailai? E sega ni gadrevi sara mo walia nona leqa. So na gauna, na vosa mada ga o tauca e yaga vakalevu. Me kila kina o koya ni kauaitaki. Ni drau masu vata, kerei Jiova me vukei koya me kila ni lomani koya, nira lomani koya tale ga na tacina. (Jemesa 5:14, 15) Tukuna vua ni mareqeti qai yaga ena ivavakoso. (1 Korinica 12:12-26) Wilika vua e dua na tikinivolatabu ena vakayaloqaqataki koya, ena kila kina ni kauaitaki koya dina o Jiova. (Same 34:18; Maciu 10:29-31) Ke o dau tauca “na vosa vinaka” e vu mai lomamu, ena kila o koya e yalolailai ni lomani qai mareqeti.—Wilika Vosa Vakaibalebale 12:25.
20, 21. Ena yaga vakacava na ivakasala?
20 iVakasala yaga. Nida ivalavala ca, eda na vakasalataki ena so na gauna. E uqeti keda na iVolatabu: “Mo rogoca na ivakasala, mo muria na veivakadodonutaki, mo vuku kina ena nomu veisiga mai muri.” (Vosa Vakaibalebale 19:20) Era sega ni veivakasalataki ga na qase ni ivavakoso. O ira na itubutubu era dau vakasalataki ira na luvedra. (Efeso 6:4) Era veivakasalataki na yalewa lotu vaKarisito matua vei ira na goneyalewa. (Taito 2:3-5) Nida veivakasalataki, na loloma ena uqeti keda meda cakava ena kena iwalewale me ciqoma o koya eda via vukea, sega ni vakararawataki koya. Eda na cakava vakacava qori? Tolu na tikina meda nanuma me yaga kina noda ivakasala: ivakarau ni rai kei na inaki e soli kina na ivakasala, e yavutaki ena cava, kei na iwalewale e caka kina.
21 Na ivakasala yaga e tekivu sara ga vei koya e via veivakasalataki. E vinaka me taroga, ‘Na cava e dau vakarawarawataka noqu ciqoma na ivakasala?’ Sega ni vakabekataki ni rawarawa mo ciqoma na ivakasala ke o kila ni kauaitaki iko o koya e veivakasalataki, e sega ni cakava ena cudru, qai donu na kena inaki. Me va tale ga qori nomu rai kei na inaki ni nomu veivakasalataki. Na ivakasala yaga e yavutaki ena Vosa ni Kalou. (2 Timoci 3:16) Ke cavuqaqataki se sega na tikinivolatabu ni o veivakasalataki, e dodonu ga me yavutaki vakaivolatabu. Era na qarauna gona na qase ni ivavakoso mera kua ni surevaka nodra rai vei ira tale eso; era na sega ni moica tale ga na ka e kaya na iVolatabu me tokona nona rai e dua. E yaga tale ga na ivakasala ke donu na iwalewale e caka kina. Ena ciqomi rawarawa na ivakasala e vakamasimataki qai tau vakayalovinaka, o koya tale ga e vukei ena sega ni beci koya.—Kolosa 4:6.
22. O na vakayagataka vakacava na isolisoli talei ni vosa?
22 E isolisoli talei ni Kalou noda rawa ni vosa. Noda lomani Jiova ena uqeti keda meda kua ni vakayagataka vakatani. Meda nanuma ni vosa eda tauca e rawa ni veivakayaloqaqataki se veibasuraki. Koya gona, meda vakayagataka na isolisoli qo “me veivakayaloqaqataki.” Ni veivakayaloqaqataki qai veivakacegui noda vosa, eda na tiko ga ena loloma ni Kalou.
^ para. 4 Na vosa vakaIperiu e vakadewataki me “vosagaga” ena Vosa Vakaibalebale 15:4 e rawa ni kena ibalebale tale ga na “takelo se drecala.”
^ para. 10 Ni tukuni ena iVolatabu na “ivalavala dukadukali” e kovuta e levu na cala. De so na ivalavala tawasavasava ena sega ni gadrevi sara kina na vakatulewa ni komiti ni veilewai, ia e rawa ni vakasivoi e dua mai na ivavakoso ke vakayacora tiko ga e dua na itovo e okati me dukadukali sara ga.—2 Korinica 12:21; Efeso 4:19; raica na “Taro na Dauwiliwili” ena Vale ni Vakatawa ni 15, Julai, 2006.


text:
Covulaca
Na covulaca e dua na kolomu ni vakailesilesi totolo ni cegu ka sa dau veisotari kei na dela ni vuravura kei na dua na cumulonimbus o, ena kena ituvaki e sega ni tiko kina, na kena yaco e dua na cumulus o.
Covulaca yaco mai ena vuqa na ibulibuli kei na duidui, ka ra dau laurai wasoma ena loma ni dua na condensation funnel na mai na kena vakayacori e dua na cumulonimbus, kei na o ni vakailesilesi benu kei kuvu ni soso. E vuqa na covulaca ni cagi totolo lailai sobu mai na 110 na maile ena dua na auwa (180 na km/h), me baleta na 250 ni yava (80 m), kei na veilakoyaki ena vica na maile (e vica vata na kilomita) ni bera na veivala.


text:
Thursday, July 27, 2006
Pamu ni Wai e Yacata
Enai mawi nai pamu ni wai ka cici ena livaliva mai na matanisiga (solar). E pamutaka na wai mai na mataniwai kina taqe e ra ni bera ni qai drodro yani kina paipo ena koro mai Yacata. E rau tiko ruarua nai vurevure ni wai kei na taqe e cake ena delana mai Matanituruku.
E gadrevi me na rua nai vurevure ni wai me rawa ni pamutaki talega na wai mai nai karua ni vurevure ni wai e tu donuya tiko ko Jerry kina taqe ka lala tiko enai mawi mai Waitoa me qai drodro yani ki nakoro. I'a ena vinakati e dua nai dini ni pamu me vakataka na kena sa tiko rawa edaidai.
No comments:
Subscribe to: Post Comments (Atom)


text:
Galileo Galilei
Galileo Galilei (15 Feperueri 1564-Janueri 8, 1642), e dua na saenitisi, mathematician, dauraikalokalo kei daunivuku, a dua na ivakaraitaki bibi ena veika ni vakadidike cowiri. Na kena gugumatua e oka kina na kena vakatorocaketaki na telescope kei vakadidike maliwalala tukuni na qele, vaka talega kina na geodynamic stoush nei Copernicus. E vakadinadinataka o Galileo vakatovotovo ni veika e vakila ni bibi a sega ni toso vata na kena totolo, ia e totolo, ka ni na tiko ga ena kena gauna na se balavu sara ka sega ni tarai koya na sosa kaukauwa. A tabaka talega o koya na ivakavuvuli ni inertia me vakamatatataka na iyaya e sega ni vakila na revurevu ni external kaukauwa ena veisautaki mai na kena ituvaki taumada ni vakanomodi se toso tikoga. E vakatokai na Galileo me "tama ni maliwalala ena gauna oqo."


text:
WASE 40
Bibi na Veivosoti
-
LIVIA NA YALEWA IVALAVALA CA E YAVA I JISU NA WAIWAI
-
NA ITALANOA E VULICI KINA NA VEIVOSOTI
E duidui na nodra rai na lewenivanua ena ka e tukuna kei na ka e cakava o Jisu, ni vakatau ena ivakarau ni lomadra. E vakadinadinataki qori ena dua na vale e Kalili. A sureti Jisu ina dua na kanavata e dua na Farisi o Saimoni, ni via raici koya e cakava tiko na cakacaka veivakurabuitaki. Me vaka ga nona sureti ena so na gauna me kana vata kei ira na daukumuni ivakacavacava kei ira na ivalavala ca, e ciqoma o Jisu na veisureti i Saimoni ni kila e rawa ni vunau kina vei ira na gole yani.
Ia e sega ni vakayacori vei Jisu na ivakarau vakayalololoma e dau caka vei ira na vulagi. E kena ivakarau me vui na yavadra na vulagi ena wai batabata ni dau duka qai katakata nira taubaletaka na gaunisala kuvu e Palesitaina. Era dau reguci mera kidavaki kina. E ivakaraitaki tale ga ni yalololoma kei na veikauaitaki me lumu ena waiwai na drauniuludra. Ni sega ni caka kece qori vei Jisu, vakacava e marautaki nona tiko ena kanavata?
Nira dabe na vulagi mera kana, e curu lo yani e dua na yalewa a sega ni sureti. E kilai ni “yalewa ivalavala ca ena koro.” (Luke 7:37) Eda ivalavala ca kece, ia na yalewa qo e cakava tiko na ka vakasisila, de dua e saqamua. Rairai sa rogoca oti na veivakavulici i Jisu kei na nona sureti ‘ira kece era bikai ena icolacola bibi mera lako mai vua mera vakacegui.’ (Maciu 11:28, 29) E via raici Jisu sara ga ni tarai koya nona vosa kei na ka e cakava.
E tekiduru o yalewa, e tuturu na wainimatana ena yava i Jisu qai vakamamacataka ena drauniuluna. E reguca na yavana qai livia kina eso na waiwai boivinaka e kauta tiko yani. E sega ni taleitaka qori o Saimoni, e kaya e lomana: “Ke parofita dina o ka qo, ena kila se o cei e tarai koya tiko, e yalewa vakacava tale ga, ni yalewa ivalavala ca.”—Luke 7:39.
Ni kila na nanuma i Saimoni, e qai kaya o Jisu: “Saimoni, au via tukuna vei iko e dua na ka.” E kaya o Saimoni: “Ni tukuna mai, Qasenivuli!” E tomana o Jisu: “Rau dinau tu vua e dua na turaga e le rua, e dua e dinautaka e 500 na dinari, e dua e 50. Ni rau sega ni sauma rawa na nodrau dinau, e vosoti rau ruarua. O cei vei rau qo ena lomani koya vakalevu?” De dua me rawa ga nona isaunitaro, a kaya o Saimoni: “Au vakabauta o koya e levu nona dinau.”—Luke 7:40-43.
E duavata kei na isaunitaro qori o Jisu. E mani raici yalewa o Jisu qai kaya vei Saimoni: “O sa raica na yalewa qo? Niu curu mai nomu vale, o sega ni vakarautaka na wai me vui kina na yavaqu. Ia na yalewa qo e vakasuasuataka na yavaqu ena wainimatana qai vakamamacataka ena drauniuluna. O sega ni bau reguci au, ia na yalewa qo e sega ni cegu nona reguca na yavaqu mai na gauna au curu mai kina. O sega ni livia e uluqu na waiwai, ia na yalewa qo e livia e yavaqu na waiwai boivinaka.” E raica o Jisu ni ka e cakava ya o yalewa e ivakaraitaki ni nona veivutunitaka dina nona ivalavala dukadukali. Sa qai tinia o Jisu ena nona kaya: “Sa vosoti e levu na nona ivalavala ca ena ka e cakava qo, ni loloma vakalevu. Ia e vosoti vakalailai o koya e loloma vakalailai.”—Luke 7:44-47.
E sega ni raica vakamamada o Jisu na ivalavala dukadukali. Ia e vakaraitaka nona veinanumi kei na nona kilai ira vinaka era ivalavala ca bibi, era veivutuni qai qara na veivakacegui i Karisito. E lomavakacegu dina o yalewa ena nona kaya o Jisu: “Sa vosoti na nomu ivalavala ca. . . . E vakabulai iko na nomu vakabauta, lako ena vakacegu.”—Luke 7: 48, 50.


text:
Turaganilewa
Chapter 17
Sa dua na tamata mai na veiulunivanua nei Ifereimi na yacana o Maika.
2 Sa tukuna vei tinana, "na tini kadua na drau na sikele siliva sa tauri mai vei iko, o a vosa ca kina, ka tukuna tale e daligaqu—sa tiko ga oqo na siliva vei au; Au sa taura." Sa tukuna mai o tinana, "mo vakalouvinakataki mai vei Jiova na luvequ!"
3 Ni sa vakasuka na tinikadua na drau na sikele siliva ki vei tinana, sa qai tukuna mai o tinana, "Au sa solia taucoko na siliva kina liga ni Kalou me nei luvequ, me ceuta ka bulia nai vakatakarakara; ia oqo, au sa vakalesuya yani vei iko."
4 Sa vakasuka na tiki ni siliva vei tinana. Sa taura e rua na drau na sikele siliva ka solia vua na dautulituli, sa qai cakava kina nai vakatakarakara; ka sa biu tiko ena vale nei Maika.
5 O Maika sa dua tiko na nona i cabocabo ni soro, sa cakava e dua na efoti kei na dua nai vakatakarakara ni vuvale. Sa vakatabuya e dua na luvena me sa mate.
6 Sa sega na tui e Isireli ena gauna o ya; e ra sa dui cakava ga na tamata na veika sa vinaka vei ira.
7 Sa dua na cauavou mai Peceliema e Juta, ena vuvale nei Juta; e Livai o koya, ka sa veilakoyaki voli mai Juta.
8 Sa lako tani o koya mai Peceliema e Juta, ka sa lako voli me kunea na vanua me tiko kina. Sa yaco sara kina veiulunivanua e Ifereimi kina vale nei Maika, ena nona lako mai.
9 Sa tarogi koya o Maika, "O sa lako sara tiko mai vei?" Sa sauma lesu ka vaka, "Oi au e dua na Livai mai Peceliema e Juta. Au sa lako tiko mai me'u kunea e dua na vanua me'u tiko kina."
10 Sa tukuna vua o Maika, "mo tiko e ke vata kei au mo tama ka bete talega vei au, au na solia vei iko e tini na sikele siliva me dua na yabaki, nai sulu e vakarautaki, kei na kakana vakarautaki." Sa vakadonuya na Livai ka sa laki tiko ki na.
11 Sa marau na Livai ni tiko vata kei na tamata; na cauravou oqo sa yaco me vaka sara ga e dua na lewe ni vale vei Maika.
12 O Maika sa vakatabuya na Livai, ka sa yaco na cauravou oqo me nona bete, ka tiko ga ena vale nei Maika.
13 Sa vosa ka Maika ka vaka, "oqo au sa kila ni na vinaka vei au o Jiova, ni sa tiko vei au e dua na Livai me bete!"


text:
IYAU MAI NA VOSA NI KALOU | MACIU 18-19
Kua ni Veivakatarabetaki
E vakayagataka o Jisu e dua na ivakatautauvata me vakavulica na ka e rawa ni yaco nida tarabe se veivakatarabetaki.
Na vosa “veivakatarabetaki” e dusia na itovo se ituvaki e vakavuna me cakava kina e dua na ka e sega ni dodonu, me tarabe se sikalutu, se valavala ca
O koya e veivakatarabetaki e vinaka cake me vesu i domona na vatuniqaqaqi qai vakadromuci i wasawasa
E vakasalataki ira nona imuri o Jisu mera kauta tani na ka talei mada ga me vaka na ligadra se mera leuta na matadra ke vakatarabetaki ira tiko
E vinaka cake me kau tani na veika talei qori meda rawa kina ni curu ina Matanitu ni Kalou, ke sega eda na tini ga i Qiena, na vanua e vakatakarakarataka na rusa vakadua
Na cava e rawa ni vakatarabetaki au, au na qaqarauni tale ga vakacava meu kua ni tarabe se veivakatarabetaki?


text:
Vakatutu ni Veivosaki
●○○ IMATAI NI VEISIKO
Taro: Na cava na inaki ni noda bula?
Tikinivolatabu: Vte 1:27, 28
Vakatutu: Na cava meda nuidei kina ni na yaco ga na inaki ni Kalou?
○●○ IMATAI NI VEISIKOVI LESU
Taro: Na cava meda nuidei kina ni na yaco ga na inaki ni Kalou?
Tikinivolatabu: Jos 21:45
Vakatutu: Na cava e yalataka tu na Kalou ena gauna se bera mai?
○○● IKARUA NI VEISIKOVI LESU
Taro: Na cava e yalataka tu na Kalou ena gauna se bera mai?
Tikinivolatabu: Vta 21:4
Vakatutu: Na cava meda cakava meda vakaicovitaki ena yalayala ni Kalou?


text:
VUNAU KEI NA VEIVAKAVULICI E VEIYASA I VURAVURA
Yanuyanu ena Pasifika
-
VANUA 29
-
LEWENIVANUA 41,051,379
-
DAUTUKUTUKU 98,574
-
VULI IVOLATABU 67,609
Ciwa na Yabaki ni Veisureti
Ni se qai murivuli ga o Olivia mai Ositerelia, sa tekivu sureti nona qasenivuli tiko ina iVakananumi. E cakava voli qori me walu na yabaki. Ena 2016, a qiriti Olivia o nona qasenivuli qai kaya ni vinakata me tiko ena iVakananumi. E kaya tale ga vua ni dau marautaka dina nona veisureti voli mai e veiyabaki. A qai gole kei na watina o qasenivuliina iVakananumi. E nanuma lesu o wati qasenivuli na nona se cakacaka tu ena matabose ni tauni donuya na tara ni Vale ni Soqoni e kea. E kaya vei ira na mataveitacini ni totoka qai maqosa na itaratara ni Vale ni Soqoni. Na levu ni nodrau marautaka na veiwatini na iVakananumi, erau dua kina vei ira na iotioti ni biubiu mai ena yakavi ya.
Wilika Vakatolu na iVola
E lotu Katolika kaukaua o Jacintu kei na watina erau tiko e Timor-Leste. Erau kidacala ni sa dua na iVakadinadina i Jiova na luvei tuakai Jacintu ratou tiko vata, sa sega ni lotu vata kei rau. Ni via vakacalai luvei tuakana o Jacintu, a wilika kina na ivola Na Cava Mada e Kaya na iVolatabu? A nanuma ni na raica kina na ivakavuvuli lasu. Ia e kaya vei watina: “Au sa wilika na ivola. E totoka na ka au wilika kina.”
E kaya o watina: “Vaka vei au o sega ni wilika vinaka na ivola, wilika tale, gauna qo mo wilika vakamalua.”
E wilika tale o Jacintu, qai kaya vei watina: “E dina taucoko na ka e tu kina. Era yavutaki kece ena iVolatabu. E tukuni tale ga kina na nodra sokaloutaki na mate.”
E kaya tale o watina: “Wilika tale mada, ia qo mo toqarukutaka na parakaravu yadua qai vulica vinaka. O na raica kina eso na cala.”
E wilika qai vulica vinaka o Jacintu na ivola, e toqarukutaka tale ga na parakaravu kece. Na ikatolu ni gauna e dikeva kina na ivola o Jacintu, e kaya sara: “E dinataucoko! E dina o luvei tuakaqu.” Sa vulica tiko na iVolatabu kei ira na iVakadinadina i Jiova ena gauna qo o Jacintu.
Yali o Tinana, Tataleitaki o Gone
E sikova e dua na marama ni Pohnpeia e dua na tacida yalewa e painia mai Guam, qai vakaraitaka vua na vidio Vuna mo Vulica Kina na iVolatabu. E kaya na tacida ni na lesuvi koya tale. Ni lesu tiko vakavica na tacida, e sega ni sotava na marama ya. Dua tale na gauna ni gole yani na tacida, e yali tale na marama, e tiko ga o luvena yalewa. E nanuma sara na tacida me vakaraitaka vei goneyalewa na vidio Mo iTokani i Jiova, e taleitaka o goneyalewa na ka e sarava. Ni gole na tacida ena dua tale na gauna, rau sa qai sota kei tinai goneyalewa. E taleitaka tale ga na nodrau veitalanoa ena iVolatabu. E tukuna sara o goneyalewa vei tinana me rau lai lotu ena nona valenilotu na marama a vakaraitaka vua na vidio. E taleitaka sara ga o tinana na ka e rogoca qori. A vakaraitaki vua na icakacaka ni vuli iVolatabu, qai tekivu sara na vuli.
“Vaka na Sipi e Sega na Kena iVakatawa”
O Terence e dua na ivakatawa dauveilakoyaki mai Papua Niu Kini. Erau gole kei na watina o Stella ina vanua e sega ni lesi ina dua na ivavakoso. E tukuna o Terence: “Ni keirau se moce toka ena imatai ni siga, keirau sa rogoca na tukituki e katuba. Era sa wawa tu e tuba na lewenivanua, keirau mani vunau vei ira mai na ono na kaloko ena mataka ina sigalevu. Keirau cegu vakalailai me keirau sili, ia keirau raica ni levu tale era sa wawa tu.
Tataleitaki e Dua na Dauveibobo
A mosi na ligai Agnès e dua na painia mai New Caledonia, mani gole vua e dua na dauveibobo. E kaya sara na dauveibobo vei Agnès ni kauai vakalevu ena veika rarawa era sotava tu na tamata, e lomatarotarotaka kina ni dauloloma na Kalou. E vakavinavinakataki Jiova lo o Agnès ni dolava vua e dua na sala me vunautaka kina na ka dina me baleti koya. E vakaraitaka vua na dauveibobo na tikidua Ena Oti Ninaica na Rarawa? qai wilika vua na Vakatakila 21:3, 4.
E kaya sara na dauveibobo: “Au sega ni kila ena tiko na tikinivolatabu qori ena noqu iVolatabu se sega, na noqu iVolatabu e tu ga kina na Kosipeli.” Ni kila ni iVakadinadina i Jiova o Agnès, e kaya na dauveibobo ni sa sotavi ira oti na iVakadinadina ena nona vanua mai Chile.
E nanuma sara o Agnès e dua na itukutuku mai na valenivolavola ni tabana e Chile a vakaraitaki ena JW Broadcasting. Ena nona veisiko tarava, e vakaraitaka ena nona tablet vua na dauveibobo na itukutuku mai Chile. E qoroqoro na dauveibobo ni raica na Peceli kei na Vale ni Vakatakila 21:3, 4, na tikinivolatabu au wilika vei iko ena macawa sa oti!” Ena levu ni nona marau na dauveibobo, e tucake mai na nona idabedabe, mokoti Agnès qai kaya: “Vinaka vakalevu na rua na iloloma totoka qo!”Soqo Lelevu mai Chile e vakaraitaki toka ena vidio. E kaya tale o Agnès: “Qo e dua tale na ka au kauta mai me nomu, e dua na iVolatabu taucoko mo rawa ni wilika kina na
Ena nona veisiko tarava o Agnès, sa kauta tiko na ivola Na Cava Mada e Kaya na iVolatabu? qai vakamacalataka vua na veika e vakavuna tiko na rarawa e vuravura. E kaya na dauveibobo ni vakarau gade i Chile, ena kauta tiko na ivola me lai wilika.


text:
WASE TINIKARUA
Muria na iVakarau ni Bula e Taleitaka na Kalou
-
Na cava mo cakava mo itokani kina ni Kalou?
-
O okati vakacava ena vakalelewa i Setani?
-
Na itovo cava e sega ni taleitaka o Jiova?
-
Me vakacava na nomu ivakarau ni bula me taleitaki iko kina na Kalou?
1, 2. Tukuna eso e okati ira o Jiova mera nona itokani voleka.
NA TAMATA vakacava o na digitaka me nomu itokani? Sega ni vakabekataki ni o na vinakata me nomu itokani e dua e tautauvata na nomudrau rai, na ka drau taleitaka, kei na ka drau vakabibitaka. O na taleitaka tale ga e dua e laurai vua na itovo vinaka me vaka na daudina kei na yalovinaka.
2 Ena veisenitiuri sa oti, e dau digitaka na Kalou eso mera nona itokani voleka. Me kena ivakaraitaki, a kacivi Eparama o Jiova me nona itokani. (Wilika Aisea 41:8; Jemesa 2:23.) A kaya o Jiova me baleti Tevita ni “donu e lomaqu,” ni taleitaka o Jiova na nona itovo. (Cakacaka 13:22) A vakatokai Taniela tale ga o Jiova me “mareqeti vakalevu.”—Taniela 9:23.
3. Na cava e digitaka kina o Jiova eso mera nona itokani?
3 Na cava e okati Eparama, Tevita, kei Taniela kina o Jiova me ratou nona itokani voleka? E tukuna vei Eparama: “Ni o vakarorogo ina domoqu.” (Vakatekivu 22:18) O koya gona, e toro voleka o Jiova vei ira era vakayacora ena yalomalumalumu na ka e kerea vei ira. A kaya o koya vei ira na Isireli: “Moni muria na noqu vosa au na qai nomuni Kalou, oni na noqu tamata.” (Jeremaia 7:23) E rawa tale ga mo itokani i Jiova ke o vakarorogo vua!
E TOTAKI IRA NA NONA ITOKANI O JIOVA
4, 5. E dau vakaraitaka vakacava o Jiova nona kaukaua vei ira nona tamata?
4 Vakasamataka mada na yaga ni noda veiwekani kei na Kalou. E vakaraitaka na iVolatabu ni veiraiyaki tu o Jiova me vakadikeva na sala e rawa kina ni “vakaraitaka na nona kaukaua vei ira e taucoko vua na lomadra.” (2 Veigauna 16:9) Cava e dua na sala ena vakaraitaka kina vei iko o Jiova nona kaukaua? Dua na sala e vakamacalataki ena Same 32:8, e tukuni kina: “Au na vakayalomatuataki iko qai vakavulici iko ena sala mo muria. Au na vakasalataki iko niu raici iko tiko e mataqu.”
5 Na vosa veivakacegui oya e dusia vakamatata ni kauaitaki keda dina o Jiova! Ena vakarautaka vei iko na veidusimaki e yaga, ena taqomaki iko tale ga ni o muria tiko na nona ivakasala. E vinakata na Kalou me vukei iko mo vosota na veika dredre kei na veivakatovolei o sotava. (Wilika Same 55:22.) Koya gona, ni o qaravi Jiova ena lomamu taucoko, o na nuidei me vakataki koya na daunisame ni a kaya: “E dei tu ga e mataqu o Jiova. Ni tu e ligaqu imatau o koya, au na sega vakadua ni yavalati.” (Same 16:8; 63:8) Io, e rawa ni vukei iko o Jiova mo muria na ivakarau ni bula e taleitaka. Ia o kila ni tiko na meca ni Kalou ena sega sara ga ni vinakata mo vakayacora na ka vinaka qori.
VAKALELEWA I SETANI
6. Na cava na veibeitaki i Setani me baleti keda na tamata?
6 E vakamacalataki ena Wase 11 na nona vakalewa na Tevoro o Setani na veiliutaki ni Kalou. E beitaki Jiova o Setani ni daulasulasu. Eda kila tale ga mai na nona veibeitaki ni vaka me tukuna tiko ni sega ni dodonu na ka e cakava na Kalou ena nona sega ni laivi Atama kei Ivi me rau lewa ga vakataki rau na ka e dodonu kei na ka e cala. Ni rau sa ivalavala ca o Atama kei Ivi, sa mai vakasinaiti o vuravura ena nodrau kawa, sa qai vakalewa tale ga o Setani na inaki ni nona qarava na Kalou na tamata yadua. E vaka me tukuna o koya ni nona qaravi Kalou na tamata e sega ni yavutaki ena nona lomana na Kalou. Ke soli vua na gauna me temaki ira kina, ena rawa ni vakamuai ira na tamata kece mera kua ni qarava na Kalou. Nida wilika na italanoa kei Jope, eda na qai raica ni qori na ka a vakabauta o Setani. O cei o Jope, e lai okati vakacava ena vakalelewa i Setani?
7, 8. (a) Na cava e vakasakiti kina o Jope vei ira era bula ena nona gauna? (b) E vakalewa vakacava o Setani na inaki ni nona qarava na Kalou o Jope?
7 A bula o Jope ena rauta ni 3,600 na yabaki sa oti. E turaga vinaka o koya, ni kaya o Jiova: “E sega ni dua e vuravura e tautauvata kei koya. E turaga yalododonu ni dau yalodina, e rerevaka tiko ga na Kalou qai sega ni dau goleva na ca.” (Jope 1:8) E taleitaki Jope na Kalou.
8 E vakalewa o Setani na inaki ni nona qarava na Kalou o Jope. E kaya vei Jiova: “Oni sega ni viribaiti koya moni taqomaki koya kina, na nona vale kei na ka kece e taukena? Oni vakalougatataka na cakacaka ni ligana, sa robota tale ga na vanua na nona manumanu. Ia qo, dodoka mada na ligamuni qai vakarusa na ka kece e taukena, ena vosavakacacataki kemuni dina e matamuni.”—Jope 1:10, 11.
9. Na cava e cakava o Jiova ena veibeitaki i Setani, ena vuku ni cava?
9 O koya gona, o Setani e vakalewai Jope ni qarava tiko ga na Kalou me rawaka kina. E kaya tale ga ena dokadoka na Tevoro ni na vakanadakuya na Kalou o Jope ke vakatovolei. Na cava e cakava o Jiova ena veibeitaki i Setani? Me vaka ni vakalewai tiko na inaki e qarava kina na Kalou o Jope, sa mani vakalaiva o Jiova me vakatovolei Jope o Setani. Ena sala qo ena qai vakadinadinataki kina se lomana dina na Kalou o Jope se sega.
VAKATOVOLEI O JOPE
10. A vakatovolei vakacava o Jope? Cava e qai cakava?
10 Mani vakatovolei Jope o Setani ena levu sara na ka. E butakoci eso na manumanu i Jope, eso tale era vakamatei. Era vakamatei tale ga e levu na nona dauveiqaravi. Qo e vakaleqa sara ga na nona bula e veisiga. Sa qai ikuri ga ni nona rarawa na nodratou mate ena covulaca na tini na luvena. E tarai koya na veika vakaloloma qo, ia e “sega ni valavala ca o Jope se beitaka na Kalou ni cakacala.”—Jope 1:22.
11. (a) Na cava na ikarua ni ka e nanuma o Setani ni na qai soro kina o Jope, na cava e qai cakava o Jiova? (b) Na cava e cakava o Jope ena vuku ni mate e tauvi koya?
12. E vakaraitaka vakacava o Jope ni lasu wale na vakalelewa nei Setani?
12 E sega ni kila o Jope ni vakavuna tiko na nona leqa o Setani. E sega ni kila o koya na nona vakalewa o Setani na veiliutaki cecere i Jiova, oya na vuna e nanuma kina ni vakavuna nona leqa na Kalou. (Jope 6:4; 16:11-14) Ia e yalodina tiko ga vei Jiova. Na yalodina i Jope e vakalasui sara ga kina na veibeitaki i Setani ena nona kaya ni qaravi Jiova tiko ga o Jope me rawaka kina!
13. Na cava e yaco ni yalodina vua na Kalou o Jope?
13 E vakayagataka sara ga o Jiova na yalodina i Jope me isogo ni gusu i Setani, vakauasivi ni sa rui veibeci na nona vakalelewa. E itokani dina ni Kalou o Jope, e qai vakalougatataki koya tale ga na Kalou ena vuku ni nona yalodina.—Jope 42:12-17.
O OKATI TALE GA KINA—ENA SALA CAVA?
14, 15. Na cava eda kaya kina ni nona beitaki Jope o Setani eda okati kece kina na tamata?
14 Sega ni o Jope duadua ga a vakalewa o Setani nona yalodina vua na Kalou. O okati tale ga kina o iko. E matata na tikina qo nida raica na Vosa Vakaibalebale 27:11, e tukuna kina na Vosa i Jiova: “Mo vuku na luvequ mo vakamarautaka na lomaqu, me dua na vosa meu tauca vua sa beitaki au.” Na volai ni veivosa qo ni oti e vicanadrau na yabaki mai na mate i Jope e vakaraitaka ni o Setani e se beitaka tiko ga na Kalou, se vakalewai ira tale tiko ga na nona tamata. Nida moica noda bula me salavata kei na ka e vinakata na Kalou, eda sa vakalasuya tiko na veibeitaki nei Setani, qo ena marau sara ga kina na Kalou. Na cava o nanuma ena vuku ni tikina qo? Sega li ni ka totoka mo vakaitavi ena vakalasui ni nona veibeitaki na Tevoro, e dina ni na gadrevi kina eso na veisau ena nomu bula?
15 Nanuma ni a kaya o Setani: “Ena solia na tamata na ka kece e tu vua me bula kina.” (Jope 2:4) Na nona cavuta o Setani “na tamata” e vakaraitaka ni sega ni beitaki Jope wale ga, ia e beitaka na tamata kece. Qo e dua na ka bibi. E vakalewa o Setani na nomu yalodina vua na Kalou. Ena saga na Tevoro mo na talaidredre vua na Kalou o qai soro koso ni tarai iko na leqa. Ena vakayacora vakacava qo?
16. (a) Na ivadi cava e dau vakayagataka o Setani me vagolei keda meda kua ni qarava na Kalou? (b) E rawa ni vakayagataka vakacava vei iko o Setani na nona ivadi qo?
16 Me vaka eda sa raica mai ena Wase 10, e vakayagataka o Setani e levu sara na ivadi me vagolei keda tani kina meda kua ni qarava na Kalou. So na gauna e dau sagai keda “me vaka na laione e tagi, e vakasaqara tiko e dua me tiloma.” (1 Pita 5:8) E rawa gona ni vakilai na veivakamuai i Setani nira saqata na noda itokani, wekada, kei na so tale, na noda vulica na iVolatabu kei na noda saga meda bulataka na ka eda vulica. * (Joni 15:19, 20) Ena yasana adua, “o Setani e dau vukici koya tiko ga me agilosi ni rarama.” (2 Korinica 11:14) E rawa ni vakayagataka na Tevoro eso na ivadi qaseqase me vakacalai iko kina, me bacani iko tale ga mo kua ni muria na ivakarau ni bula e vinakata na Kalou. E rawa tale ga ni vakayalolailaitaki iko, se me vakavuna mo nanuma ni o sa rui tawayaga, se sega ni yaga na nomu saga mo cakava na ka e vinakata na Kalou. (Vosa Vakaibalebale 24:10) O koya gona, e dau veiveisau na iwalewale ni veivakacalai i Setani. So na gauna ena vaka “na laione e tagi,” so tale na gauna ena vaka na “agilose ni rarama.” Ia e dua tiko ga na nona ile: E kaya o koya ni o na muduka nomu qarava na Kalou ni o vakatovolei, se o temaki. Na cava o na cakava mo vakalasuya kina na nona ile, mo yalodina tale ga vua na Kalou me vakataki Jope?
MURIA NA IVAKARO I JIOVA
17. Na cava e bibi kina meda muria na ivakaro i Jiova?
17 O rawa ni vakalasuya na veibeitaki nei Setani ena nomu muria na ivakarau ni bula e taleitaka na Kalou. Na cava e okati kina? E sauma na iVolatabu: “Mo lomani Jiova na nomu Kalou ena lomamu taucoko, ena nomu vinaka taucoko, kei na nomu kaukaua taucoko.” (Vakarua 6:5) Ni tubu cake na nomu lomana na Kalou, ena tubu tale ga na nomu gadreva mo cakava na ka e vinakata. E vola na yapositolo o Joni: “Qo na ibalebale ni noda lomana na Kalou, meda muria na nona ivunau.” Ke o lomani Jiova ena lomamu taucoko, o na vakadinata ni “sega ni icolacola bibi na nona ivunau.”—1 Joni 5:3.
18, 19. (a) Na cava eso na ivakaro i Jiova? (Raica na kato ena tabana e 122.) (b) Eda kila vakacava ni na sega ni namaka vakasivia vei keda na ka o Jiova?
18 Na cava eso na ivakaro i Jiova? Eso e vauci kina na itovo e dodonu meda cata. Me kena ivakaraitaki, raica na kato ena tabana e 122, ena ulutaga “ Cata na Veika e Cata o Jiova.” Era volai koto e kea eso na itovo e vakacala sara ga na iVolatabu. De dua o na nanuma ni so na itovo era volai e kea era sega ni itovo ca sara. Ia ni o vakasamataka vata kei na kedra veitikinivolatabu, o na rawa ni qai raica ni ka vinaka dina ga meda muria na lawa i Jiova. Na nomu saga mo veisautaka na nomu bula e rawa ni ka dredre duadua mo bau cakava. Ia na nomu moica nomu bula me salavata kei na loma ni Kalou ena vakacegui iko, ena vakamarautaki iko tale ga. (Aisea 48:17, 18) Qo na isausau tale ga o rawa ni sauva. Eda kila vakacava?
19 E sega ni namaka vakasivia vei keda na ka o Jiova. (Wilika Vakarua 30:11-14.) E kila vinaka cake o koya na ka eda rawata kei na ka eda sega ni rawata. (Same 103:14) Kena ikuri, e rawa ni solia vei keda o Jiova na kaukaua eda gadreva meda talairawarawa kina vua. E vola na yapositolo o Paula: “E dau dina na Kalou ena nona vosa, oya ni na sega ni vakalaiva moni sotava na ka ni veivakatovolei oni na sega ni taqea rawa. Ni oni vakatovolei, ena vakarautaka tale ga na sala moni vosota rawa kina.” (1 Korinica 10:13) Rawa ni vukei iko sara mada ga o Jiova mo vosota ena nona vakarautaka vei iko “na kaukaua e uasivia na kaukaua ni tamata.” (2 Korinica 4:7) E kaya o Paula, e dua a vosota e levu sara na ka dredre: “Au rawata na ka kece ena vuku i koya e vakaukauataki au.”—Filipai 4:13.
VAKAITOVOTAKI KEDA ENA ITOVO VAKALOU
20. Na itovo cava i Jiova mo saga mo vakaitovotaka, na cava e bibi kina qo?
20 Na nomu vakamarautaki Jiova e sega ni yala ga ena nomu Roma 12:9) Sega beka ni o dau vinakata mera nomu itokani o ira era duavata tale ga kei iko ena nomu rai, veika o dau taleitaka, kei na veika o dau vakabibitaka? E vaka tale ga qo o Jiova. O koya gona, vulica mo dau vinakata na veika e vinakata o Jiova. Eso na veika qo e vakamacalataki ena Same 15, na tikinivolatabu e cavuti kina o ira e okati ira na Kalou mera nona itokani. (Wilika Same 15:1-5.) O ira na itokani i Jiova era vakaraitaka na ka e vakatoka na iVolatabu me “vua ni Yalo Tabu.” Qo era okati kina “na loloma, marau, vakacegu, vosovoso, yalololoma, yalovinaka, vakabauta, yalomalua, lewai koya vinaka.”—Kalatia 5:22, 23.cata na veika e cata. E dodonu tale ga mo vinakata na veika e vinakata o koya. (
21. Na cava ena vakarawarawataka na nomu bulataka na itovo vakalou?
21 Ena vakarawarawataka na nomu bulataka na itovo vakalou na nomu dau wilika kei na nomu vulica na iVolatabu. Na nomu dau vulica tale ga na veika e vinakata na Kalou ena vukei iko mo moica nomu vakasama me salavata kei na ivakarau ni vakasama ni Kalou. (Aisea 30:20, 21) Na levu ga ni nomu lomani Jiova na levu tale ga ni nomu vinakata mo muria na ivakarau ni bula e taleitaka o koya.
22. Na cava na yaga ni nomu muria na ivakarau ni bula e taleitaka na Kalou?
22 Ena vinakati na sasaga meda muria na ivakarau ni bula e vakamarautaki Jiova. E vakatauvatana na iVolatabu na noda veisautaka na noda bula kei na noda luvata tani na isulu makawa meda tokara na isulu vou. (Kolosa 3:9, 10) Ia e vola na daunisame me baleta na ivakaro i Jiova: ‘Ke muri, ena dua na icovi levu.’ (Same 19:11) O na vakadinata tale ga ni o na vakalougatataki vakalevu ke o muria na ivakarau ni bula e taleitaka na Kalou. Ena nomu vakayacora qo, o sa na vakalasuya tiko kina na vosa ni veibeitaki nei Setani, o sa na vakamarautaka tale ga na loma i Jiova!
^ para. 16 Sega ni kena ibalebale qo ni o ira era saqati iko e vakamuai ira sara tu ga mai o Setani. Ia o Setani na kalou ni vuravura qo, na vuravura tale ga e koto ena qeteqete ni ligana. (2 Korinica 4:4; 1 Joni 5:19) Ena malewa gona vei ira eso na noda moica noda bula me salavata kei na ka e vinakata na Kalou, eso era na tusaqati keda kina.


text: 11 Qo na vosa e tukuna o Jiova vei Jeremaia, e kaya:2 “Moni rogoca mada na vosa ni veiyalayalati qo!“Mo tukuna* vei ira na lewe i Juta kei ira na lewe i Jerusalemi3 mo kaya vei ira, ‘Qo na ka e tukuna o Jiova na Kalou ni Isireli: “Me cudruvi o koya e sega ni muria na vosa ni veiyalayalati qo,+4 au vakaroti ira kina na tukamuni ena siga au kauti ira tani kina mai na vanua o Ijipita+ ena lovo ni vakawaicala kaukamea,+ au kaya, ‘Moni rogoca na domoqu, moni vakayacora na ka kece au vakaroti kemuni kina, oni na qai noqu tamata, au na nomuni Kalou,+5 me vakayacora kina na ka au bubuluitaka vei ira na tukamuni, meu solia vei ira na vanua e drodro kina na sucu kei na oni,+ me yacova mai na siga qo.’”’”Au mani kaya: “Emeni,* kemuni Jiova.”6 E qai kaya vei au o Jiova: “Mo kacivaka na vosa kece qo ena koro e Juta kei na gaunisala e Jerusalemi: ‘Moni rogoca na vosa ni veiyalayalati qo, moni muria sara.7 Niu vakadreta matua vei ira na tukamuni ena siga au kauti ira tani kina mai na vanua o Ijipita me yacova na siga qo, au vakadreti ira wasoma:* “Moni muria na noqu vosa.”+8 Ia era sega ni vakarorogo se vakatudaliga, era dui muria tiko ga na drecala ni lomadra ca.+ Au mani vakayacora vei ira na vosa ni veiyalayalati qo au vakaroti ira kina mera cakava, ra qai sega ni vakayacora.’”9 E kaya tale vei au o Jiova: “Era bukivere tiko na lewe i Juta kei ira na lewe i Jerusalemi.10 Era lesuva na nodra cala na tukadra era bula e liu, era sega ni via rogoca na noqu vosa.+ Era muria tale ga na kalou tani mera qarava.+ E beca na vuvale ni Isireli kei na vuvale ni Juta na noqu veiyalayalati kei na tukadra.+11 Ia qo na ka e kaya o Jiova, ‘Au na kauta yani vei ira na ca+ era na sega ni drovaka rawa. Nira kere veivuke mai vei au, au na sega ni rogoci ira.+12 Ena qai lako na koro e Juta kei ira na lewe i Jerusalemi mera kere veivuke+ vei ira na kalou era dau vakacaboisoro* kina, ia era na sega ni vakabulai ira ena gauna era leqa kina.13 Ni levu sara na nomuni kalou me vaka na levu ni nomuni koro, kemuni na Juta, oni vakaduria e levu na icabocabonisoro ina ka vakamadua* me vaka na levu ni gaunisala e Jerusalemi, na icabocabonisoro me cabori kina na isoro vei Peali.’+14 “Ia o iko,* mo kua ni masu ena vukudra na tamata qo. Mo kua ni tagi ena vukudra se masulaki ira,+ niu na sega ni vakarorogo nira masuti au me baleta na nodra leqa.15 Na cava e mai cakava ena noqu vale na noqu daulomaniNira lewe levu era vakayacora na ka ca?Era na tarova me kua ni yacovi iko na ka ca ena lewe savasava?*O na reki ena gauna qori?16 Ena dua na gauna a vakatokai iko o Jiova mo vuniolive bulabula,O matavinaka, o vuavuaivinaka,Ia ena rorogo ni vadugu levu, e vakamai koya ena bukawaqa,E raramusumusu kina na tabana.17 “O Jiova ni lewe vuqa,* o koya e tei iko,+ e tukuna ni na yacovi iko na leqa ena nodra caka ca na vuvale ni Isireli kei na vuvale ni Juta, era vakacudrui au nira cabora na isoro vei Peali.”+18 Ia o Jiova e tukuna vei au meu kila,Ena gauna oya oni vakaraitaka vei au na nodra ivalavala.19 Au vaka na lami manoa e kau me vakamatei.Au sega ni kila nira bukiveretaki au tiko:+“Meda vakarusa na vunikau kei na vuana,Meda muduki koya mai na vanua ni bula,Me kua ni nanumi tale na yacana.”20 Ia o Jiova ni lewe vuqa e dau lewa vakadodonu.E raica o koya na vakanananu titobu* kei na loma ni tamata.+Meu raica mada ni oni totogitaki ira,Niu sa tataunaki au vei kemuni.21 Qo na ka e kaya o Jiova mera cudruvi kina na lewe i Anacoci+ era via vakamatei iko tiko,* era kaya: “Mo kua ni parofisai ena yaca i Jiova,+ de o na mate ena liga i keimami,”22 ia qo na ka e kaya o Jiova ni lewe vuqa: “Au na totogitaki ira. Era na mate ena iseleiwau+ na cauravou, era na mate ena dausiga na luvedra tagane kei na luvedra yalewa.+23 Ena sega ni vo vei ira e dua, niu na kauta mai na ca vei ira na lewe i Anacoci+ ena yabaki mera totogitaki kina.”


text:
Turaganilewa
Chapter 3
Sai ira oqo na vo ni veimatanitu sa tiko ena vanua, me vakatovolei ira kina na Isireli ena vukudra o Jiova, oqo, vei ira kece sa sega ni kila e dua nai valu e Kenani
2 (Oqo me baleti ira nai tabatamata ni luvei Isireli, me ra kila kina na vala vei ira e se bera sara ga ni lakova na i valu),
3 Sai ira oqo: e lima na turaga ni Filisitia, o Kenani kece, o ira na Saitoni, o ira na Ivaiti era sa tiko mai Lepanoni, mai Erimoni ki Amaci.
4 Era sa vakavoca, me vakatovolei ira kina na Isireli, me kilai kina se ra sa talairawarawa ki nai vakaro i Jiova se sega. Nai vakaro era sa vakaroti kina na tamadra mai vei Mosese.
5 Era sa tiko vata na luvei Isireli kei ira na Kenani, na Itaiti, na Amoraiti, na Perisaiti, na Iraiti kei ira na Jepusaiti.
6 Era sa tauri ira na luvedra yalewa me watidra ka soli ira na luvedra yalewa vei ira na nodra cauravou, ka ra sa qarava na nodra kalou.
7 Era sa caka ca ena matai Jiova o ira na luvei Isireli. Era sa guilecavi Jiova na nodra Kalou ka qaravi Peali kei Aserasi.
8 O koya oqo sa katakata kina na cudrui Jiova vei ira na Isireli, ka sa volitaki ira o Jiova ki na ligai Kusani – Risataimi na tui Mesapotomia; o ira na Isireli era sa qaravi Kusani – Risataimi me walu taucoko na yabaki.
9 Ni ra sa tagi na luvei Isireli vei Jiova, o Jiova ga sa qai vakatubura vei ira e dua na dauveisereki me sereki ira: O Ocanieli na luvei Kenesi, na taci Kelepi ka gone.
10 Sa lako mai vua na Yalo i Jiova, ka sa lewai Isireli o koya. Sa lako yani me ia na vala, o Jiova sa soli tui Mesapotomia ki na ligana, ka sa qaqa na ligana vei Kusani Risataimi.
11 Sa cegu na vanua me vasagavulu na yabaki. Sa qai mate o Ocanieli na luvei Kenesi.
12 Era sa caka ca tale na luvei Isireli ena mata i Jiova, sa qai vakaukauwataki Ekiloni na tui Moapi o Jiova vei ira na Isireli, baleta ni ra sa cakava na ka ca ena mata i Jiova.
13 Sa kauti ira mai na Amani kei ira na Amaleki vua ka vakadrukai ira na Isireli ka taura vakaukauwa na koro ni veibalabala.
14 O ira na Isireli era sa qaravi Ekiloni na tui Moapi, me tini ka mani walu na yabaki.
15 Era sa qai tagi vei Jiova na luvei Isireli sa qai vakatubura e dua na dau ni veisereki vei ira o Jiova: O Euti na luvei Qera na Penijamini, na Qaqa ligai mawi. O koya, sa vakavuna na nodra kauta na Isireli na ka ni vakarokoroko vei Ekiloni na tui Moapi.
16 O Euti sa vakarautaka vua e dua nai sele leka, (sa gata ruarua na yamena) ka sa vesuka toka e sagana i matau ena ruku ni nona i sulu.
17 Era sa kauta mai na ka ni vakarokoroko vei Ekiloni, na tui Moapi. (O Ekitoni sa rui tamata levulevu.)
18 Ni sa oti na nona vakacabora na veika ni vakarokoroko, sa qai vakatalai ira tani na kauta mai na ka ni vakarokoroko.
19 Ia, o koya sa lesu tale ki na vatu ni vakananumi, sa tu e Kilikali ka tukuna, "Sa tiko vei au, e dua nai tukutuku vuni me baleti kemuni, na tui." Sa qai tukuna o koya, "Mo ni vakagagalu kece!" Era sa lako kece vakatikitiki na dauveiqaravi mai vua na tui.
20 Sa qai lako mai vua na tui o Euti, (sa dabe toka ena tikina e cake ni vanua ni vakabatabata ni tui). Sa tukuna o Euti, "Sa tiko vei au e dua nai tukutuku mai vua na Kalou me baleti kemuni na tui." Sa tucake sara mai na nona idabedabe.
21 Sa taura na nona i sele leka mai na sagana o Euti ka cobaraka yani ena ketei Ekiloni.
22 Nai sele leka kei na kena i tautauri sa curu kece ki na kete i Ekiloni, ka ni sa sega ni rawa ni kau tani tale mai, ni sa ubia kece na uro ni ketena, a sa lako mai ki tuba na nona wawa.
23 O Euti sa curu yani ki tuba ena tikina tani, sogota na katuba ka lokataka ena taba vale e cake.
24 Ni sa lako oti ki tuba, era sa qai lako mai na dauveiqaravi, era sa kurabui ni sa loka tu na katuba, era sa tukuna, "E se vakacegu tiko beka ena vanua ni vakabatabata."
25 Era sa wawa tikoga me yacova ni ra sa madua mai, e se bera tikoga ni dolava na nona katuba na tui. Era sa taura e dua tale na ki ka dolava na katuba. Sa davo matemate tu na nodra turaga ena buturara.
26 O Euti sa dro ena gauna era se waraka tiko kina na nodra turaga, sa lako sivita na vatu ni vakananumi ka dro sara ki Seira.
27 Ni sa yaco kina, sa uvuca na biukila ena veiulunivanua nai Ifereimi, o ira na luvei Isireli era sa lako sobu vata mai kei koya mai na ulunivanua; ka sa liutaki ira.
28 Sa tukuna vei ira "Mo ni muri au mai, ni o Jiova sa soli ira na Moapi na kemuni meca ki na ligamuni." Era sa muri koya sobu, ka taura nai curucuru mai na Jioritani ki vei ira na Moapi, ka ra sa sega ni vakatara e dua me takoso mai.
29 Ena gauna o ya era sa vakamatea e tini na udolu vei ira na Moapi, na tamata qaqa kece ni valu; sa sega e dua me dro rawa.
30 Sa vakamalumalumutaki o Moapi ena ligadra na Isireli, ka sa cegu nai valu me walusagavulu na yabaki. Samikari
31 Ni oti o Euti sa basika o Samikari na luvei Anaci o koya sa vakamatei ira e ono na drau na tagane mai vei ira na Filisitia ena dua na galelgale ni bulumakau, ka sa vakagalalataki ira talega na Isireli.


text:
WASE 112
Bibi Meda Yadra Tiko—iVakatautauvata ni Goneyalewa
-
TUKUNA O JISU NA VOSA VAKATAUTAUVATA NI TINI NA GONEYALEWA
Sa sauma voli mai o Jisu nodratou vakatataro na yapositolo me baleta na ivakatakilakila ni nona tiko kei na icavacava ni veika vakavuravura. Sa qai cavuta tale e dua na vosa vakatautauvata. O ira era donuya na gauna sa na tiko kina o Jisu era na vakadinadinataka na veika e tukuni ena ivakatautauvata qori.
E tekivu ena nona kaya: “Na Matanitu vakalomalagi e rawa ni vakatauvatani kei ratou na tini na goneyalewa eratou kauta na nodratou cina me ratou lai tavaka na taganevou. E lima eratou lialia, e lima eratou vuku.”—Maciu 25:1, 2.
E sega ni tukuna tiko o Jisu nira lialia eso nona tisaipeli era lewe ni Matanitu vakalomalagi, eso tale era vuku. Ia me salavata kei na Matanitu qori, e vakabibitaka tiko o Jisu ni vakatau vei ratou yadua nona tisaipeli nodratou yadra tiko se sega. E nuidei o Jisu ni rawa ni ratou yalodina tiko ga na nona tisaipeli, ena vakalougatataki ratou tale ga o Tamana.
Ena vosa vakatautauvata qo, ratou lai tavaka na taganevou na tini na goneyalewa, me ratou tiko tale ga ena soqo ni vakamau. Ni yaco mai na taganevou, eratou na vakararamataka na gaunisala ena nodratou cina, me dokai kina o tagane ni kauti watina ina nona vale vou. Cava e qai yaco?
E vakamacalataka o Jisu: “O iratou na lialia eratou kauta na nodratou cina ia eratou sega ni kauta na waiwai, o iratou na vuku eratou kauta na nodratou cina kei na kena tavaya waiwai. Ni Maciu 25:3-5) E sega ni yaco mai na taganevou ena gauna e namaki. Eratou oca na wawa, ratou qai moce na goneyalewa. De dua ratou nanuma lesu kina na yapositolo na italanoa i Jisu me baleta e dua na tagane sucu turaga e gole vakayawa qai ‘lesu mai ni sa vakadeitaka oti na nona itutu vakatui.’—Luke 19:11-15.sa dede mai na taganevou, eratou mani sosovu kece, ratou moce sara.” (
Ena vosa vakatautauvata ni tini na goneyalewa, sa qai vakamacalataka o Jisu na ka e yaco ni sa basika na taganevou: “Ena bogilevu tutu, e qai rogo mai e dua na kaila, ‘Sa yaco mai na taganevou! Ni lai tavaka.’” (Maciu 25:6) Vakacava eratou yadra tiko qai vakarau tu na goneyalewa?
E tomana o Jisu: “Eratou tucake na goneyalewa, eratou vakarautaka sara nodratou cina. Eratou kaya na goneyalewa lialia vei ratou na vuku, ‘Dou taloca mada mai vei keitou eso na nomudou waiwai, ni sa voleka ni boko na neitou cina.’ Ratou mani sauma na goneyalewa vuku, ‘De qai sega ni veirauti vei keda. Dou lai volia ga mai na nomudou waiwai vei ira na volitaka tiko.’”—Maciu 25:7-9.
Eratou sega gona ni yadra tiko se vakarau tu na lima na goneyalewa lialia ni yaco mai na taganevou. A lailai nodratou waiwai ni cina, ratou mani lai vaqara tale eso. E kaya o Jisu: “Ni ratou se lako tu i volivoli, sa yaco mai na taganevou. Ratou mani curu vata kei koya ina kana ni vakamau na goneyalewa eratou sa vakarau tu, qai sogo na katuba. Oti ya eratou sa qai yaco mai na goneyalewa lialia, eratou kaya, ‘Turaga, Turaga, ni dolava mada vei keitou na katuba!’ E qai sauma mai na taganevou, ‘Au tukuna vakadodonu, au sega sara ga ni kilai kemudou.’” (Maciu 25:10-12) Sa vakaloloma dina ni ratou sega ni vakarau tu se yadra tiko!
Eratou kila na yapositolo ni taganevou a cavuta o Jisu e vakaibalebaletaki tiko ga vua, ni a vakatauvatani koya tale ga ena dua na gauna e liu ina dua na taganevou. (Luke 5:34, 35) Vakacava o ratou na lima na goneyalewa vuku? Ni vakamacalataka o Jisu na “qelenisipi lailai” ena veiliutaki ena Matanitu ni Kalou, e kaya: “Dou vakaisulu dou tu vakarau, me caudre tiko ga na nomudou cina.” (Luke 12:32, 35) Eratou taura rawa na yapositolo ena ivakatautauvata ni goneyalewa ni o Jisu e vakaibalebaletaki ira tiko na tisaipeli yalodina me vakataki ratou. Na cava e via vakabibitaka o Jisu ena vosa vakatautauvata qori?
E vakamatatataka o Jisu ena itinitini ni nona vosa vakatautauvata: “Mo dou yadra tiko gona, ni dou sega ni kila na kena siga se na kena aua.”—Maciu 25:13.
E vakasalataki ratou nona imuri yalodina o Jisu me ratou ‘yadrava’ na nona sa na tiko. Me vakataki ratou ga na lima na goneyalewa vuku, e bibi me ratou vakarau tu qai gugumatua me yacova nona lako mai o Jisu me dei kina nodratou inuinui totoka kei na nodratou icovi.


text:
Lavetaki ni komipiuta ni app
Ivakasala:Kevaka e sega ni rawa ni o lavetaka na faile iMamaroroi ni, Tovolea mo vakayagataka eso tale na browers.
Indicators, EAs, VeivolaIvakarau ni vakatovotovo walega, EAs, Veivola ena liveforexsignal.com ena nomu akaude ni demo.
Ivakatakilakila ni Forex vutina
Forex Duality ni lavelavetaki
TrendProfiteer lavetaki
IWasewase
- Binary digidigi
- Forex taumada
- Forex Brokers
- Forex kila
- Forex ni ivakatakilakila
- Forex ivakatakilakila ni sikinala
- Forex na vakadidike vakamisini
- Forex vutina saikolaji
- Parokaramu ni Forex vutina
- Forex vutina ni ivakarau
- MT4 Forex ivakatakilakila, EAs, Scprits
- MT5 Forex ivakatakilakila, EAs, Scprits
- Ivakatakilakila ni saumi & Veiqaravi ena initaneti
IvakatakilakilaATR ivakatakilakila Binary digidigi Bollinger ivau Bollinger ivau ivakatakilakila CCI ivakatakilakila ilavo vutina demo akaude divergence ivakatakilakila EA Kenadau dauvakasala maqusa Veisau tani makete ni veisau tani forex forex broker Forex Brokers makete forex forex itukutuku forex robot Forex ni ivakatakilakila forex Initaneti forex ni iwalewale forex trader forex traders forex vutina forex vutina ni ivakatakilakila Parokaramu ni Forex vutina forex na iwalewale vutina Forex vutina ni ivakarau forex vutina Ivakatakilakila e cake MACD ivakatakilakila MA ivakatakilakila Tosoi ni ivakatakilakila vakatautauvata MT4 isau ivakatakilakila RSI ivakatakilakila Vakatetei ni ivakatakilakila Stochastic ivakatakilakila makete ni ivotavota tarova na yali vaqara vakadidike vakamisini vutina IVola ivakatakilakila ZigZag ivakatakilakila
1000pip dautaravale lavetaka
Vakasaqara na noda mata
Vakadewa
Ivakamacala
Digitaka na Veivakarautaki ni Veivakarautaki ni Forex
Akaivi ni iwasewase: Forex ivakatakilakila ni sikinala
Na Cava Sa Vakasotia Vata 2 na Veiqaravi Ni Sikinala ni Forex?
Collective2 is an automatic system for Forex traders. This service is giving automatic signals to users so that they can take timely actions. It is easy to take start in collective2 and the professionals are available all the time for … Tomana tiko na wiliwili
Na cava na Zulutrade Forex vutina ivakatakilakila ni veiqaravi?
Na Zulutrade e dua na veiqaravi vakaikoya me baleta na veivuke ni Forex traders. Na ivakatakilakila e rawa ni rawati mai na veiqaravi oqo ka me rawa kina vei koya e vakayagataka me cakava vakatotolo sara ka raica na kena macala me baleta na vutina mai Forex. With zulutrade it … Tomana tiko na wiliwili


text:
Era sa vakadeitaka na Dauvakadidike ni dua na ririko levu ena kauta mai na veiveisau ni draki ena noda bula ena gauna sara mada ga oqo ka uasivi ena veisiga ni mataka. Esa raica vakamalua tiko mai na Matabose na veika e rawa ni cakava me sotavi kina na bolebole oqo ka rawa ni vakatulewa kina vakamatau me baleta na veisiga ni mataka. E dua bulu nai naki levu ni neimami soli sele, oya, me qaravi vakavinaka nai tavi keimami vakacolati kina.
Me vaka ga e dua na matavuvale, esa tiko na neimami tavi yadua me keimami tokona kina na sasaga oqo, me vaka ga e vakarota vei keimami na Strategic Corporate Plan 2018-2020 ni kaya:
- Me tokoni ka cakacaka vata kei na matanitu, wasa pasifika, kei na veiyasai vuravura ena kena rawati na takete ni veivakatoroicaketaki.
- Me vakaliuci tikoga na veiqaravi e maucokona, rabailevu, ka teivaki e dua nai tovo ni tubu, bula veisau, vuavuai ke na veiqaravi e cecere ena vanua ni cakacaka.


text:
News Page
Kacivaka o Putin na va na vanua vaka Ukraine me wili ki Rusia. Ena itukutuku tabaki e kaya kina o koya nira sa duavata kina na lewenivanua oqo. Na va na vanua ka kacivaki oqo , oya na vanua vaka Donetsk, Luhansk, Kherson kei na yasayasa vaka Zaporizhzhia. Ena vuku ni veika sa mai yaco […]
‘VOQA VOU NI SICI NI WAIDRANU” – Oqo na matasere, ka liutaka tiko na cauravou ni Serea, mai Naitasiri, ka qai sevu ni nodratou sere me voqa voutaki ena VITIFM. “LULUQA”- Na sere oqo, e talanoataki kina na nodrau bula ni veimosimositi na veitau e rua oqo, ia ka rau veitavaleni dina ga. Na goneyalewa […]
‘TAGI NI VONU’ – Na matasere oqo e liutaka tiko o Emosi Taginadikalu,na turaga ni Vanuavatu mai na Yatu Lau,ka rau lagasere vata tiko kei na marama na watina o Losana Koro ka marama ni Kuku,Bau mai Tailevu. ‘UNAISI BRUCE’ – Oqo e dua na marama ni Tuvalu ka vakawati sara ki Namosi koro, ka […]
Era mai cabora na nodra i tatau na goneyalewa mai delainabua ena noa,timi ni marama ena mataivalu ni noda vanua vua na noda Peresitedi. Timi ni marama ni noda mataivalu:pc-fijigovernmentpage Qo e sotasota ni Vuravura vei ira na marama ena mataivalu ena rakavi,ka kena i sevu ni gauna me ra vaka itavi kina na marama […]
‘VESI KEI NAIRIKILAGI ” Oqo na matasere ka liutaka tiko o Joe Matai, ka taleitaki sara tiko na nona sere me vaka na ‘NOQU DAULOMANI’ ka levu sara era marautaka ena nodra dau vakamurimuria ena TIK-TOK kei na nodra vakasarava ena You-tube. “TAVALEQU,- Na sere qo e talanoataki kina e 2 na veitavaleni, ka […]
E vakasaqarai tiko ena gauna oqo mai vei iratou na Tabana ni Ovisa , e dua na turaga ka tiko na nona yabaki ni bula ena 79, ka a ripotetaki yani ena Valelevu Police Station. Na i otioti ni gauna a laurai kina na turaga oqo o Marimuthu Gounder, oya ena mataka ena noa ena […]
Turaga Peresitedi-Ratu Wiliame Katonivere.pc-fijigovernment. Era mai ciqoma ena mataka ni kua na Peresitedi ni noda vanua,Ratu Wiliame Katonivere na nodra i tatau na gonevuli,ni bera ni ra na gole tiko ena sotasota mai Niusiladi. E vosa vei ira na cauravou na turaga Peresitedi ka ra vakasavuya tale ga na nodra vakanuinui vinaka vei iratou na […]
E sa mai tauri vakavesu na marama yabaki 32, ena bogi na noa, ena nona mai maroroya na cauravou o Lemeki Tupali o koya na kai vesu a dro mai valenibula ena Sigatabu sa oti. Na marama oqo ea vesu mai ena nona i tikotiko mai Raiwai, ka kilakasamitaki ni a vukei Tupali ena nona […]
E dua nai tukutuku marautaki ki vei ira na dau veitokoni kina na noda mata timi ni Fijian Drua ka vakabibi veikemuni na tiko mai na yasayasa vaka Ra, ena vuku ni kena sa na kau vakavoleka yani ena Churchill park mai Lautoka na qito nei Drua kei n mata timi ni Crusaders kei na […]
Mai vakadaroi na kena vukataki na waqa ni maliwa lala ka tukuni ni kena ka kaukauwa duadua me bulia na Nasa ena vuku ni cagilaba o Ian. Na yacana na Artemis I Moon rocket ka dodonu me vukataki mai na Kennedy Space Center e Florida ena Tusiti. Ia mai suruta na pusi nai tuvatuva oqori […]


text:
NODA BULA VAKARISITO
Ulutaga Vou me Tekivu Kina na Veivosaki
Tekivu ena Janueri 2016, sa tabaki ena daku ni Vale ni Vakatawa baleti ira na lewenivanua na ulutaga “Cava e Kaya na iVolatabu?” E vakarautaki na ulutaga vou qo meda tekivutaka kina na veivosaki ena ulutaga vakaivolatabu. Na kena ituvatuva e tautauvata ga kei na noda tikidua. E tiko na taro vakavure vakasama, na kena isau vakaivolatabu, kei na vica tale na tikina me tomani kina na veivosaki.
E dau tauyavu na vuli iVolatabu ni rawarawa na ka e veivosakitaki. Vakayagataka na ulutaga qo mo vukea e levu tale me vakacegui nodra viakana vakayalo.—Mac 5:6.
KENA IWALEWALE:
-
Taroga e dua na taro mo kila na rai nei itaukeinivale
-
Vakarorogo qai vakavinavinakataka nona isaunitaro
-
Wilika na tikinivolatabu ena ulutaga “Ka e Kaya na iVolatabu,” taroga nona rai me baleta na tikinivolatabu. Ke levu nona gauna, tomana na veivosaki ni o taroga “Cava Tale Eda Rawa ni Vulica ena iVolatabu?”
-
Solia na mekesini
-
Tuvanaka mo lesu, mo drau veivosakitaka na ikarua ni taro


text:
NODA BULA VAKARISITO
Sabolo ni iVola
-
Vola nomu itikotiko se katonimeli. Ke o nanuma ni sega ni ka vakayalomatua mo vakayagataka, o rawa ni vola na katonimeli ni Vale ni Soqoni ke ratou vakadonuya na qase ni ivavakoso. Ia mo KUA ga ni vakayagataka na katonimeli ni valenivolavola ni tabana.
-
Vola na yacana ke o kila. Ena sega kina ni nanumi ni itukutuku ni veivoli o vola yani.
-
Raica vinaka na sipeligi, me donu na tuvai ni yatuvosa, kei na vakavakadigo. Me savasava na ivola, kua ni sakuca. Ke volai e liga, me rawarawa na kena wiliki. Me rakorako, me matau na vosa e vakayagataki.
E vakabibitaki na tikina qori ena sabolo ni ivola. E sega ni vinakati me kopitaki na vosa yadua ena gauna kece o volavola kina vua e dua ena yalava. Veisautaka nomu ivola me vakatau ena kena inaki, ituvaki, kei na ivakarau ena nomu vanua.


text:
GEORGIA
Au Raica Sara ga e Mataqu!
Pepo Devidze
-
SUCU 1976
-
PAPITAISO 1993
-
KENA ITUKUTUKU A susu ena lotu Orthodox, qai dau saga me muria vinaka sara na kena ivakavuvuli. Gauna e taura kina na dina, rau lai veiqaravi sara e Peceli kei na watina. Erau painia lavotaki tiko ena gauna qo.
AU SE kilai ira sara na iVakadinadina niu se vuli tu e Kutaisi. A kaya vei au e dua keitou tiko veitikivi nira sega ni vakayagataka na ivakatakarakara na iVakadinadina ena nodra sokalou, era sega tale ga ni vakabauta ni Kalou o Jisu. Qori e veisaqasaqa kei na vakabauta ni lotu Orthodox.
Niu lesu i Tsageri ena 1992, au rogoca sara nira tiko tale ga e kea na iVakadinadina. E levu na ka vinaka e sa rogoca me baleti ira o tinaqu. Ia e sega ni veisautaka qori noqu rai me baleti ira, e mani kaya vei au: “Lako, mo lai raica sara ga na ka era vakavulica.”
Erau dau sikova tiko yani e dua na vuvale ena neitou yasayasa e rua na painia o Pavle kei Paata. Era dau marautaka e levu na nodrau gole yani, era dau vakarogoci rau, ra tarotale ga. Au mani nanuma meu lai vakarorogo tu mada. Gauna kece au taro kina, erau dolava na iVolatabu rau solia vei au meu wilika. Qori e veisautaka noqu rai, niu raica sara ga e mataqu na ka e kaya na iVolatabu!
Sega ni dede au sa vulica tale ga na iVolatabu, oti keitou sa papitaiso sara e le tini. A qai dua na iVakadinadina i Jiova o tinaqu.
Niu railesu, dua na ka noqu vakavinavinaka ni rau sauma noqu taro na painia ena nodrau solia vei au na iVolatabu meu wilika sara ga kina na kena isau. E vukei au vakalevu qori meu dei niu tusaqati ena vuku ni ka au vakabauta. Au sa vakayagataka tale tiko ga qo na iwalewale au taleitaka kina na ka dina ena imatai ni gauna, oya me dola sara ga na iVolatabu mera raica kina eso tale na ka dina!


text:
“E Vakaraitaka na Kalou na Nona Lomani Keda”
E iloloma i Jiova na ivoli. E vakadodonutaki kina na vakalewai ni yacana, e vakadinadinataka tale ga na dodonu ni nona veiliutaki. Rawa nida veiwekani voleka kina kei Jiova, da nuitaka tale ga na bula tawamudu ke da talairawarawa vua.
Eda na vakavinavinakataka vakacava na ivoli?
-
Nida yalayala qai papitaiso, qori e vakaraitaka nida vakabauta na ivoli, eda vinakata tale ga meda nei Jiova
-
Nida vunautaka na itukutuku vinaka ni Matanitu ni Kalou, eda vakatotomuria kina na loloma levu i Jiova vei ira na lewenivanua.—Mac 22:39; Jn 3:16
Na cava eso tale na sala meu vakavinavinakataka kina vei Jiova na ivoli?


text:
NA VALE NI VAKATAWA (ITABATABA E VULICI) Maji 2020
E tiko ena itabataba qo na ulutaga me vulici ena Me 4-31, 2020.
Nomu Lomani Jiova ena Uqeti Iko Mo Papitaiso
Nomu lomani Jiova ena rawa ni uqeti iko mo papitaiso. Ia na cava ena rairai tarovi iko?
O sa tu Vakarau Mo Papitaiso?
Na nomu isaunitaro ena ulutaga qo ena vukei iko mo vakatulewa.
ITALANOA NI NONA BULA
“O Keirau Qo! Moni Talai Keirau!”
Erau vakamacalataka o Jack kei Marie-Line na ka e uqeti rau me rau veiqaravi vakatabakidua, me rau matau tale ga ena duidui ituvaki ena nodrau ilesilesi vou.
Gauna Cava Mo Vosa Kina?
Dikeva na ivakaraitaki vakaivolatabu meda kila na gauna meda vosa kina se tikolo.
Meda Veilomani Vakalevu
E kaya o Jisu ni loloma e kedra ivakatakilakila na lotu vaKarisito dina. E uqeti keda vakacava na loloma meda veiyaloni, meda kua ni veivakaduiduitaki, meda veikauaitaki tale ga?
O Bau Kila?
Me ikuri ni ka e tukuna na iVolatabu, na ivakadinadina cava tale e dusia nira tu vakabobula na Isireli e Ijipita?
Taro na Dauwiliwili
O cei o ira na ovisa ni nodra valenisoro na Jiu? Na cava era qarava?


text:
Taro na Dauwiliwili
E dodonu vei keda na lotu vaKarisito meda vakama na yagodra na mate?
E sega ni vakacala na iVolatabu na kena vakamai na yagodra na mate.
E tukuni ena iVolatabu ni a vakamai na yagodra kei na suidra na mate. (Josua 7:25; 2 Vei. 34:4, 5) De dua e vakaraitaka qori ni sega ni ganiti ira mera bulu me vaka na kena ivakarau dodonu. Ia na vakamai ni yago ni mate e sega ni dau vakaibalebaletaka ni sega ni ganiti ira mera bulu.
Eda vakadinadinataka qori ena ivolatukutuku ni nona mate o Tui Saula kei na tolu na luvena tagane. Eratou mate ni ratou veiraravui tiko kei ira na kai Filisitia. E dua vei ratou o Jonacani, e itokani voleka i Tevita qai dau yalodina vua. Nira rogoca na Isireli era tiko e Jepesi-kiliati na ka e yaco, era kauta na yagodratou, era vakama ra qai buluta na nodratou sui. E vakavinavinakataki ira na Isireli o Tevita ena ka era cakava.—1 Sam. 31:2, 8-13; 2 Sam. 2:4-6.
Na nodra inuinui na mate na veivakaturi, e yavutaki vakaivolatabu. Qori nona vakabula e dua sa mate na Kalou. Ke mani vakamai se sega, e sega ni vakaiyalayala na kaukaua e tu vei Jiova me vakatura e dua ena yago vou. A vakarota o Tui Nepukanesa me ratou vakamai ena bukawaqa na tolu na cauravou Iperiu, ia ena vinakati me ratou kua ni rerevaka qori ni rawa vua na Kalou me vakaturi ratou. (Tani. 3:16-18) E dina tale ga qori vei ira na dausokalou yalodina i Jiova era vakamatei ra qai vakamai ena keba ni veivakararawataki ena nodra veiliutaki na Nazi. Eso era mate ni kacabote na gasaukuro kei na so tale, se ra mate ena so na sala e vakavuna me sega ni kune na yagodra. Ia era na vakaturi dina ga.—Vkta. 20:13.
E sega ni vinakati vei Jiova me semasema tale na yagodra na mate me rawa ni vakaturi ira. E laurai qori ena nona vakaturi ira na lotu vaKarisito lumuti ina bula e lomalagi. O Jisu a “vakabulai ena yago vakayalo,” era na vakaturi tale ga ena yago vakayalo na lotu vaKarisito lumuti, ia ena sega ni veisau na nodra ivakarau ni vakasama se ka era kila me vaka na gauna era a se bula kina e vuravura. Ena sega nira gole i lomalagi ena yago vakayago.—1 Pita 3:18; 1 Kor. 15:42-53; 1 Joni 3:2.
Na noda inuinui ni veivakaturi e sega ni vakatau ena ka e caka e yagoda nida sa mate, ia e yavutaki ena noda vakabauta ni rawa vua na Kalou me vakaturi keda qai vinakata tale ga me vakayacora na nona vosa ni yalayala. (Caka. 24:15) E macala nida sega ni kila kece na sala e veivakaturi kina na Kalou ena veigauna sa oti kei na veigauna se bera mai. Ia eda nuitaki Jiova ga. E vakarautaka na “ivakadei” ena nona vakaturi Jisu.—Caka. 17:31; Luke 24:2, 3.
E vinaka mera nanuma tiko na lotu vaKarisito na ivakarau vakavanua, nodra rai eso tale kei na veika vakalawa e vauca na maroroi ni yagodra na mate. (2 Kor. 6:3, 4) E vakatau sara ga vua na tamata yadua kei na nodra vuvale na vakamai ni yagodra na mate.


text:
VAKASAKITI NA QITOQITO NEI KOROIBETE
Written by Mika Qalobula on August 28, 2022
E mai vakasakiti sara na nona vakaitavi o Marika Koroibete e na mata timi ni Australia Wallabies ena nanoa, ena nodrau sota kei na mata timi ni Springboks mai Sauca Aferika,ka ratou mai qaqa kina ena kai 25 kei 17.
Sa bau totoka dina na nona i qitoqito o Marika ni a laurai ena kaukauwa ni nona tataqomaki, ka vakadaroa kina na nona sasaga na kena i sa. mai na timi ni Sauca Aferika,e na dua nai cumu na biuta vua ni voleka sara toka ga me tabaka e dua na sikoa ena tutu ni rara, ka vaqoroi na veivesu oya ni tubu sara ga e macawa na kena i sa ka lutu sara ga iliu na polo.
Marika Koroibete out of nowhere 💥
LIVE BLOG: https://t.co/gIFqnxqmGs
#AUSvRSA #Wallabies #TRC2022 @eToroAU @CadburyAU
📺 @StanSportAU @Channel9 pic.twitter.com/HPfR1ic5I6
— Wallabies (@wallabies) August 27, 2022
E levu na dau vola tukutuku e ra tukuna ni sa rawa ni okati o Marika,me wing naba 1 e na noda vuravura ena gauna oqo.
Vakarorogo mai ena VITIFM 92.2FM,92FM kei 92.6FM.
Source – Wallabies fb page.